qundao/data-zh-poetry huggingface dataset:
题清晖阁四景 其四 茹古堂
作者：弘历
朝代：清
体裁：七言绝句

书史由来最沃心，茹之自外入中深。井田封建行岂可，好古还当准以今。
题清晖阁四景 其四 茹古堂
作者：弘历
朝代：清
体裁：七言绝句

堂斋据景各分题，消暇常欣古与稽。设以循名论文体，吾原磬折在昌黎。
题清晖阁四景 其四 茹古堂
作者：弘历
朝代：清
体裁：古风

岩堂何所贮，所贮惟缥缃。虽非邺侯多，开卷益有方。讵祗资咏吟，将以验几康。获心在古人，茹岂因柔刚。
题清永斋
作者：弘历
朝代：清
体裁：五言律诗

行馆成年久，停旌值夏初。绿阴方觉张，红雨尚留馀。信是清和候，那移春仲居。閒吟亦究理，摛藻岂凭虚。
题清源堂
作者：弘历
朝代：清
体裁：六言诗

万事莫不有源，书屋著记曾论。在淀斯当言淀，非园何致是园。省方问俗政要，大法小廉意存。一泓清泚映座，澄本思自我敦。
题清溪远流
作者：弘历
朝代：清
体裁：七言律诗

斋枕清溪西北投，山城内尔究非脩。雨倾一阵斯临涨，晴过五朝早断流。力学因思贵有本，为人那得便无忧。幸逢时若心应适，却盼军书日夜愁。
题清舒山馆
作者：弘历
朝代：清
体裁：七言律诗

云消不著片丝留，气爽天高可事游。山馆由来是初至，閒情何必异前秋。清眸舒志故如此，厌故喜新得免不。题壁年年原弗阙，笑无佳句胜殊酬。
题清舒山馆
作者：弘历
朝代：清
体裁：七言律诗

假山年久似真山，况有临阶碧水潺。园里斯当迤东地，林端常见矗西鬟。庭馀落叶声随步，窗纳浮岚色伴閒。莫讶叩门新客到，应为据座主人还。
题清舒山馆
作者：弘历
朝代：清
体裁：七言律诗

山馆分明水里居，横流竖峙互相于。参其动静平而易，济以诗书清且舒。是用养神足娱老，因之出政岂邻虚。春秋六载易偻指，勤倦于斯或乐予。
题清舒山馆
作者：弘历
朝代：清
体裁：古风

山馆四时清，惟秋清且舒。何以知其然，山苍林渐疏。雨后凉必增，风前暑早袪。骋目望则远，披襟爽有馀。惟是几政繁，未能静读书。
题清舒山馆
作者：弘历
朝代：清
体裁：五言律诗

绿阴喜清远，夏日正舒长。遂与寻新径，依然得古堂。泥融留鹿篆，树爽奏蝉簧。原是常来处，会心每异常。
题清舒山馆
作者：弘历
朝代：清
体裁：七言律诗

虽云今岁简言诗，山馆那能恝置之。清矣林泉向萧际，舒乎旸雨正宜时。四围旧句邻新句，一向摅思总静思。拙速吟成命舆去，辗然自笑底忙为。
题清襟楼
作者：弘历
朝代：清
体裁：七言律诗

层楼纵望水山俱，综绘圣因了不殊。谁谓亭台原北冀，顿教境界缩东吴。峰围背峙疑葛岭，波现前澄即圣湖。清合襟怀忘万虑，民情亲切却牵吾。
题清谐堂
作者：弘历
朝代：清
体裁：古风

肩舆出城关，清谐堂遂至。其后倚坦冈，其前临平地。平地裔石涧，泉声幻雄细。适从池上看，波光镜奁际。流下乃有声，动响因静秘。虚堂但临之，不设动静意。是诚得谐所，恰可消清致。
题清贮斋
作者：弘历
朝代：清
体裁：五言律诗

静室花宫侧，夤缘曲径披。禅枝风韵净，忍草露华滋。左右逢源处，色空两寂时。清和犹首夏，此正贮来宜。
题清音斋
作者：弘历
朝代：清
体裁：六言诗

一双老柏庭前，童童翠影森然。万古如斯风月，六律那屑管弦。闻响略如句曲，数典实本玉泉。安得心中无事，诗书于此娱年。
题清音斋
作者：弘历
朝代：清
体裁：五言律诗

东向园门入，书斋近便临。瞻题惟永念，视事敢粗心。每以畴咨罢，方云山水寻。雨声�雭递，此正是清音。
题清音斋
作者：弘历
朝代：清
体裁：七言律诗

两株古柏峙堂襟，落落清风自在吟。洗不期其筝笛耳，悦原契此净明心。竹惟解和埭边籁，泉任常调涧底琴。楼筑三层特松耳，虚称弘景是知音。
题清音斋
作者：弘历
朝代：清
体裁：五言律诗

太古山中室，好春静者心。三幡蠲结习，万籁总清音。底识来和去，欲忘昨与今。托怀无不可，合是凛难谌。
题清音斋
作者：弘历
朝代：清
体裁：七言律诗

庭前二友结交深，岁月千年以上寻。那为春来有改貌，惟因风度送清音。瓯香研净浑如昨，翰染藻摛恰值今。一片閒云任舒卷，其间似获豫游心。
题清音斋
作者：弘历
朝代：清
体裁：五言律诗

庭前双翠柏，作籁泛清音。飒尔偏宜听，悠然恰称心。与松为应荅，较瀑更阴森。想共田盘峙，安知古复今。
题清音斋
作者：弘历
朝代：清
体裁：五言律诗

欲问清音处，原于山水间。漫寻声动静，试领韵高閒。丝竹那堪比，画图或可攀。谋宜捐耳目，奇赏破天悭。
题清音斋
作者：弘历
朝代：清
体裁：七言律诗

清音莫谩拟泉音，谡谡庭前古柏森。天籁忽其聆物表，地灵恒此峙堂襟。谁能图画之中见，应在宫商以外寻。昔日今时底须较，耳根静者识予心。
题清音斋
作者：弘历
朝代：清
体裁：七言律诗

清音讵止此清音，数典静明义可寻。高揭奎文具深意，因题斯室每成吟。泉声松韵犹其次，入耳澄怀亦匪今。与静为谋却尘虑，恰馀一片爱民心。
题清音斋
作者：弘历
朝代：清
体裁：古风

玉泉清音斋，实惟胜以水。盘中此清音，泉佳松兼美。谡涛相问荅，清听契神旨。彼问荅奚云，谓匪音可拟。
题清音斋
作者：弘历
朝代：清
体裁：七言律诗

试云何处称清音，应在松涛泉韵寻。胜彼竹丝徒悦耳，宜兹朝夕可娱心。相依盘谷最为古，讵曰田畴不至今。置却古今言理境，摐声寂后静中斟。
题清音斋
作者：弘历
朝代：清
体裁：七言律诗

静宜十里静明临，路便因之胜历寻。时值仲春犹峭景，斋斯最古阅清音。兹因泉也呈澄澈，彼以山乎耸嶬岑。伯仲埙篪原一致，底须分别起尘心。
题清音斋
作者：弘历
朝代：清
体裁：七言律诗

静明园里斋名久，数典于斯题额书。此自若同彼自若，马相如慕蔺相如。山惟禅客心清净，松似幽人貌简疏。何事肩舆忽寻胜，许来暂那许恒居。
题渊映斋
作者：弘历
朝代：清
体裁：七言绝句

书斋实弗临池水，渊映胡然题额名。祇为昼存与宵养，欲知物理及民情。
题湛持轩
作者：弘历
朝代：清
体裁：七言绝句

倚淀书轩号湛持，湛持之义可深思。即如春物昌昌至，亦赖其先静有斯。
题湛持轩
作者：弘历
朝代：清
体裁：七言绝句

旧有书轩临淀池，纸悾木塌朴相宜。隔溪点缀颇繁矣，未识吾心湛以持。
题湛景楼
作者：弘历
朝代：清
体裁：五言律诗

层楼俯坦池，一晌引清思。试抚湛如此，可知景最宜。佳哉韶有信，彻也照无私。应识徘徊处，莫非体察时。
题湛然室
作者：弘历
朝代：清
体裁：古风

结宇非山嵏，亦复离水裔。灌木蓊蔚间，拂檐足葱翠。湛然之谓何，循名可晰义。譬彼方寸镜，其照乃无际。室中无长物，矫情我弗贵。澄兹空洞缘，受彼万物备。
题湛虚书屋
作者：弘历
朝代：清
体裁：七言律诗

桑苧村中茅草屋，閒来就读亦观耕。半窗受日虚而朗，一水护门湛且清。范缓倪迂法如是，王丞杜老句多情。圃场穫罢心方慰，又对同云望六霙。
题湛虚翠轩
作者：弘历
朝代：清
体裁：七言律诗

四面窗棂弗纸糊，网轩了可隔翔乌。光明通彻内还外，顾盼真教有若无。却暑袖招凉籁拂，延清襟惹绿阴铺。一泓碧水阶前俯，心所澄然得似乎。
题湛观轩
作者：弘历
朝代：清
体裁：五言律诗

总在淀池内，居然号水宫。泊舟遂登岸，憩众颇怡躬。池馆原依旧，昔今会不同。如询湛观义，弗外一心中。
题湛观轩
作者：弘历
朝代：清
体裁：古风

淀实富于水，引流便成池。溪轩名已久，来临重绎思。观民与观物，胥吾责所宜。湛乃近乎理，淆却邻于私。近理以静观，斯则为得之。
题湛观轩
作者：弘历
朝代：清
体裁：古风

淀水引作池，事半功斯倍。亦足印云天，讵必临江海。因思湛观义，颇觉契真宰。湛则照毕呈，淆必应多悔。易言中正观，语殊理同在。
题湛观轩左各庄行宫中文轩临沼映目澄心盖淀水易引事半功倍名之曰湛观而系以诗
作者：弘历
朝代：清
体裁：七言律诗

讵必凿塘更穿土，引来淀水便成池。阶前流洁源清会，座里天光云影披。不啻十家费已惜，居然半亩照相宜。湛如对处非空寂，斥卤民艰有所思。
题滦阳别墅三首·其一
作者：弘历
朝代：清
体裁：古风

精舍枕溪流，更复背林麓。寻径披烟萝，支窗折幽竹。当秋几席清，过雨花药馥。本无尘著怀，自觉静谋目。兴倦欲浇书，石泉亦堪掬。
题滦阳别墅三首·其三
作者：弘历
朝代：清
体裁：古风

扫榻坐虚榭，对山开绮疏。触目与静会，悠然清颢俱。爽气拂襟袖，澄潭鉴眉须。本非山中客，而耽山水居。把卷对古人，安羡以为徒。
题滦阳别墅三首·其二
作者：弘历
朝代：清
体裁：古风

阪芷芳未歇，崖枫色待丹。飒然微风至，侵我衣袂寒。略彴欹断岸，野艇系河干。一段新秋景，可以暂游盘。
题漂母祠
作者：弘历
朝代：清
体裁：七言绝句

寄食淮阴未遇时，无端一饭获崇施。至今漂母犹歆报，钟室凄凉欲恨谁。
题漪园
作者：弘历
朝代：清
体裁：古风

峰分南屏峰，水占西湖水。竹阁与柏堂，或自苏诗拟。明圣景无边，左右逢源取。维舟一朅览，位置殊清美。两字题漪园，记予初到此。
题漪园
作者：弘历
朝代：清
体裁：五言律诗

观水闻有术，名园宛在兹。门临且墙绕，月漾更风漪。花木倒涵镜，亭台閒中诗。会心别有在，与物共春怡。
题漪澜堂
作者：弘历
朝代：清
体裁：七言律诗

一泓清照镜光新，耐可含风漾细沦。印满半轮千古月，入龙凤影数竿筠。题名乍尔怀苏轼，肄业还应忆李绅。笑我匆匆催骑去，岂云潇洒个中人。
题漪澜堂
作者：弘历
朝代：清
体裁：五言律诗

今年韶令缓，元夕始新春。朔气犹凝沼，轻澌未泛津。练纨息亦好，澄澈雅宜神。却识漪澜意，堂中四季訚。
题漪澜堂
作者：弘历
朝代：清
体裁：五言律诗

冻解碧澜漪，凭窗又一时。影翻横梠练，色借蘸杨丝。图画难容拟，贞元谁所为。高斋设致语，道是祇如斯。
题漪澜堂
作者：弘历
朝代：清
体裁：七言律诗

四围清泚绕书堂，檐梠光翻漾镜光。乍可观澜知有术，因之点笔遂成章。春阴琼岛虽数典，冰洞松庵讵易方。缅溯东坡题额意，崇情泉石托偏长。
题漪澜堂
作者：弘历
朝代：清
体裁：五言律诗

山北读书堂，液池俯槛旁。因风常得态，无月定何妨。早识人情似，惟惭笔阵方。子舆观有术，切已勉成章。
题漪澜堂
作者：弘历
朝代：清
体裁：五言律诗

山后液池滨，书堂俯碧沦。目观知有术，心契在无尘。文异成原似，玉如温且纯。胥非予切已，切已监于民。
题漪澜堂
作者：弘历
朝代：清
体裁：七言律诗

胜迹遥思琼岛阴，每因馀暇一登临。云楼高下规浮玉，春树参差吐郁金。出浪鱼喁披锦縠，入松风籁谱瑶琴。漪澜匪慕沧浪意，舟水民情静会心。
题漱琼室
作者：弘历
朝代：清
体裁：五言律诗

书室俯流泉，泉声韵玉然。漱非孙楚误，戛是伯夔贤。义府思由路，文津欲探渊。晚舂尚馀暇，适可味芸编。
题潭柘岫云寺
作者：弘历
朝代：清
体裁：七言律诗

岫云不到十多年，纡辔权教访梵筵。资爱祇馀深忏悔，非空未解孰因缘。流阴滚滚催三界，落叶萧萧扫四禅。僧是莲池规戒派，可能六字悟真诠。
题潭柘岫云寺
作者：弘历
朝代：清
体裁：七言律诗

清跸招提驻左厢，依依回顾恨难忘。藉功德水为陶洗，于色空天悟幻常。不可无言识来去，而非即景炫文章。泉声竹韵如相问，好待重临次第偿。
题潭柘岫云寺叠丁酉戊戌二作韵·其一
作者：弘历
朝代：清
体裁：七言律诗

无端释服值今年，回首匆匆别几筵。藉洗悲心净为业，翻牵追思恨成缘。可知古佛原教孝，却幸山僧不解禅。设果莲池奉六字，亦足矣底用多诠。
题潭柘岫云寺叠丁酉戊戌二作韵·其二
作者：弘历
朝代：清
体裁：七言律诗

数间行馆构东厢，静坐筌蹄两并忘。活水绕阶自今古，苍山迎户是真常。萍鱼嘬浪当前画，树鸟翻经第几章。酉戌曾留诗债在，凭窗有暇合教偿。
题澄怀堂
作者：弘历
朝代：清
体裁：五言律诗

书堂亦称古，圣藻额澄怀。复以初春至，渐看韶意佳。麦抽遮冻垄，草纽向阳阶。门外弄田近，勤农三世皆。
题澄怀堂
作者：弘历
朝代：清
体裁：古风

书堂额澄怀，两字奎章丽。徙倚讵耽景，研精每思义。至人怀本澄，动必合天倪。设弗臻此境，怀澄岂容易。九州一心中，万民衣食计。宵旰苟或忘，何以俾乐利。斯之未能信，永言志吾愧。
题澄怀堂
作者：弘历
朝代：清
体裁：五言律诗

借问澄怀处，寒泉泉石间。落来心与洗，渟际俗全删。竹戛琅玕韵，峰开翡翠颜。最宜弃閒地，摛句卒无閒。
题澄怀堂
作者：弘历
朝代：清
体裁：五言律诗

古屋额澄怀，坐欣静与皆。礼园游竹素，岁序验蓂阶。帘午烘温旭，墀阳萌冻荄。形形还色色，万物自安排。
题澄怀堂
作者：弘历
朝代：清
体裁：五言律诗

径入绿琳琅，三间别有堂。据床引绮思，列架发芸香。驹影分明是，尘劳顿觉忘。澄怀拟何事，民务细商量。
题澄怀堂
作者：弘历
朝代：清
体裁：古风

怀蕴方寸间，澄或资乎境。内外似倒置，斯可喻而省。譬之镜设前，弗对安知影。影现缘对者，则仍在已领。别墅固明秀，数岁空孤景。而觅怀不得，乃因澄以静。欲遂忘言诠，物物任平等。
题澄怀堂
作者：弘历
朝代：清
体裁：七言律诗

祭罢更衣取路便，南台一带小留连。晓餐后阅奏章屡，军务遥筹引席前。堂曰澄怀澄岂易，心期励政励无偏。首春覕眼仲春至，益切时膏润大田。
题澄性堂
作者：弘历
朝代：清
体裁：七言律诗

万佛楼旁精舍新，渟泓碧水面前陈。迎眸何碍风和月，澄性都蠲根与尘。兜率不殊八功德，阿伽全泯万缘因。个中本是无一物，试问高楼谁主宾。
题澄性堂
作者：弘历
朝代：清
体裁：七言律诗

万佛楼边澄性堂，偶因路便憩徜徉。冰融新水漪澜细，雪后微风凑晓凉。傍座梅梢渐吐绿，隔墙柳线已薰黄。性灵物物自澄澈，那更莲台问幻常。
题澄性堂
作者：弘历
朝代：清
体裁：七言律诗

万佛阁因路便临，东偏精舍偶探寻。一池春水淡迎目，五架溪堂澈到心。鱼跃鸢飞自天趣，风纨月镜待閒吟。额云澄性性澄竟，不可得中来去今。
题澄性堂
作者：弘历
朝代：清
体裁：古风

晓行既有暇，近路复因便。高楼礼万佛，溪堂遂传膳。是处太液源，一泓影澈练。波澄性亦澄，却类性为转。转物乃如来，此语如何荐。
题澄性堂
作者：弘历
朝代：清
体裁：古风

曾闻告子曰，人性譬犹水。设遇凝冻时，其言弗行矣。书堂俯冰池，呈镜光莫比。乃知彼流动，不如此安止。或亦可喻性，况复澄无滓。
题澄景堂
作者：弘历
朝代：清
体裁：七言律诗

轩窗得暇便来凭，触目玉壶一片冰。有趣图书千古调，无边风月四围胜。略耽静乐即时惕，敢忘忧勤与日增。因识每孤佳景处，祗缘心绪未能澄。
题澄练楼
作者：弘历
朝代：清
体裁：古风

乘舟偶至临湖楼，不爱舟中爱楼上。于楼为静舟为动，一例澄湖披荡漾。是时春仲景方明，况当雨后波新涨。倒影花光漪浅纹，冰夷窃得天孙样。设如拟议浣纱溪，洗尽越吴机械障。
题澄练楼
作者：弘历
朝代：清
体裁：五言律诗

湖上乘舟至，登楼更望湖。一层高位置，万象顿形殊。岂藉天孙织，分明少女铺。今朝宜有喜，喜在稻苗腴。
题澄观堂
作者：弘历
朝代：清
体裁：七言律诗

坚冰虽解有微凌，不凿轻舟未可乘。何必效勤御园似，翻欣脱俗素心凭。堪循北岸原非远，略憩虚堂亦绝胜。研净瓯香春酝酿，观于澹处契于澄。
题澄观堂
作者：弘历
朝代：清
体裁：五言律诗

水裔敞书轩，清波绿映门。风纨细纹滟，月镜静机存。茹古涵今永，学诗说礼敦。澄观图底事，出治审其源。
题澄观斋
作者：弘历
朝代：清
体裁：五言律诗

一水门前带，书斋倚碧崚。因遥弗恒到，偶至了宜凭。锦绣开云惯，鼪鼯织树能。止观虽未得，观则不期澄。
题澄观斋
作者：弘历
朝代：清
体裁：五言律诗

万物到秋澄，斯斋独擅称。天高云影淡，树叠籁声层。绿牖虚延爽，玉壶都是冰。从来宜此句，拈出向何曾。
题澄观斋
作者：弘历
朝代：清
体裁：五言律诗

不亟到林庐，到斯心意舒。悬崖云尚翠，落涧潦全袪。借曰澄今习，吾宁观古初。桂华放清馥，闻复翳根除。
题澄观斋
作者：弘历
朝代：清
体裁：古风

于物斯为观，于心斯为澄。失澄致观放，而观藉澄宁。内外交相资，要惟顺善能。奎文曰惠迪，百世垂明徵。
题澄观斋
作者：弘历
朝代：清
体裁：七言律诗

圣因西侧有行馆，两字澄观奎画颜。不觉数年隔往岁，又于斯日憩几閒。明湖万顷会心处，韶景四围朗照间。识得昔今不异者，每同乐弗忘民艰。
题澄观斋
作者：弘历
朝代：清
体裁：七言律诗

地近北门清可称，传餐视事每斯仍。三言惠迪吉钦仰，奕叶孙曾元训承。任善由来出治本，去邪可使间谋乘。临斋岁岁澄观咏，却愧于观未得澄。
题澄观斋
作者：弘历
朝代：清
体裁：七言律诗

屋内奎章惠迪吉，斋檐予额曰澄观。敬惟昔举禹谟意，拟以今同谢句看。澄乃观斯私必克，惠乎迪实善之端。修身立政胥资是，岂为寻常游冶盘。
题澄观斋
作者：弘历
朝代：清
体裁：五言律诗

山庄到五日，今日始来斋。本是无多暇，难言每畅怀。种松高出屋，留草绿侵阶。观物思澄理，欣惟与静皆。
题澄观斋
作者：弘历
朝代：清
体裁：五言律诗

山庄驻数日，出礼竺蓝仍。例此传餐憩，于焉熙绩应。是非参已克，敬怠察心胜。每至必留咏，谓观原未澄。
题澄观斋
作者：弘历
朝代：清
体裁：古风

山庄驻月馀，岩斋乃初阅。一以几少暇，一以游怯热。坐亦如昨日，那觉隔年别。翠壁阴布长，清溪流已洁。金风落林端，飒爽真可悦。万物对澄观，于秋更亲切。
题澄观斋
作者：弘历
朝代：清
体裁：五言律诗

心与物皆澄，书堂观恰应。足令忘芥蒂，那更较淄渑。潦尽潭呈底，林稀峰露层。三言惠迪吉，举要示云仍。
题澄观斋
作者：弘历
朝代：清
体裁：古风

斋近东北门，出门必此经。面带水瀎潏，背峙山崚嶒。因以额澄观，澄观义可徵。观或属之目，澄具心之灵。况此每视事，恒虞乖政衡。有为协中和，无逸存业兢。
题澄观斋
作者：弘历
朝代：清
体裁：古风

观者目之用，澄者心之体。体用实相资，一二二一耳。然使心弗澄，目观斯乱矣。又当澄为主，则观咸中理。圣题惠迪吉，亦如是而已。
题澄观斋
作者：弘历
朝代：清
体裁：五言律诗

视事每于此，两言义可推。澄斯心有定，观乃目无私。禹句尧文焕，周情孔思规。知之行未逮，莫匪自惭时。
题澄观斋
作者：弘历
朝代：清
体裁：五言律诗

过水寻幽径，依岩搆迥斋。常教鹤守户，时下鹿书牌。翰墨香为侣，琴尊静者谐。澄怀观道妙，益觉此间佳。
题澄观斋
作者：弘历
朝代：清
体裁：古风

面势得岩斋，旷朗宜延伫。云山参动静，图书鉴今古。六情不期澄，于何识茹吐。著句亦偶然，聊因壁空补。
题澄辉阁
作者：弘历
朝代：清
体裁：七言绝句

山阁临湖揽碧空，波光峰态两相融。欲知雨后清和趣，祇在澄辉镜影中。
题澄霁楼
作者：弘历
朝代：清
体裁：古风

清舒山馆澄霁楼，多年圣藻旧题庑。旃檀林之澄霁楼，则我新构以名与。两处新旧虽不同，雨多望晴孙学祖。髫龄祇承含饴乐，那识筹农一心苦。及至身肩乃得知，登楼讵止佳景抚。即兹山庄驻弥月，望雨望晴愁已屡。近复盼霖幸得霖，又虞过甚意为怃。今竟霁光澄碧天，慰哉惕若两奚主。七字长言示子孙，为君难永铭心所。
题澹会轩
作者：弘历
朝代：清
体裁：古风

月渚碧水围，云轩绿窗敞。据胜已潇落，弄影殊滉瀁。翰席临澄照，净鉴涵万象。思虑于何生，藻缋非所赏。设拟君子交，南阳在跂想。
题澹吟室
作者：弘历
朝代：清
体裁：七言律诗

萧然书室梵宫边，小驻传餐路顺便。绿树成阴当仲夏，空庭问径隔多年。回思无奈积习染，间咏未能累句蠲。五字佳因吟杜老，新题惭复旧题连。
题澹宁堂
作者：弘历
朝代：清
体裁：五言律诗

山未芳而澹，水无波以宁。触缘皆妙会，契理亦忘形。砌草露生意，盆梅喷静馨。化工惟易简，揭义在羲经。
题澹宁堂
作者：弘历
朝代：清
体裁：五言律诗

忆昔垂髫岁，赐居曰澹宁。无忘斯黾勉，有勒在轩庭。远致要心泰，志明惟德馨。虽云述格语，而每切聪听。
题澹宁堂
作者：弘历
朝代：清
体裁：五言排律

窗涵背水白，户对面山青。触目乐仁知，因心契澹宁。志明净波澈，远致耸峰亭。交养动还静，相忘色与形。取名缘蜀史，玩象在羲经。敬忆含饴处，尧文此式刑。
题澹怀堂
作者：弘历
朝代：清
体裁：五言律诗

书堂倚碧岑，庨豁且深沈。展帙堪稽古，披图又对今。触缘信明志，契要总澄心。絜矩思为政，淳风个里寻。
题澹怀堂
作者：弘历
朝代：清
体裁：五言律诗

佳境又殊昔，名山不厌春。契怀惟是澹，触目总无尘。岩壑赏今趣，诗书晤古人。虽然敢耽静，问政亦频频。
题澹怀堂
作者：弘历
朝代：清
体裁：七言律诗

澹人怀自是深山，况值冬山此陟攀。最爱书堂善名副，相于棐几趁几閒。天倪信觉三霄近，绮撰应须一例删。虽以逢年来问景，敢忘图易与思艰。
题澹怀堂
作者：弘历
朝代：清
体裁：五言律诗

背岭向空甸，廓然蓟野分。一堂延理趣，四壁泐前闻。自觉陈言绪，奚如大块文。吾怀未能澹，望远正殷勤。
题澹怀堂
作者：弘历
朝代：清
体裁：七言律诗

背障端宜别业脩，种松高已势齐楼。三春也自红如濯，太古终饶翠欲流。理趣所欣元是善，心期惟与静为谋。于斯致远兼明志，津逮何妨问武侯。
题濮仲谦雕竹笔筒
作者：弘历
朝代：清
体裁：七言律诗

疏花几朵瘦梅苍，扑鼻依稀递暗香。自是野情仿元咎，似犹繁态鄙元章。完非裂现甲丁护，雕不痕留锋刃藏。名下无虚依古语，故应说项羡渔洋。
题瀑源亭子
作者：弘历
朝代：清
体裁：五言律诗

山中此瀑源，乳窦注潺湲。自远梯岩引，从空劈峡奔。亭无心可洗，今与古休论。高谢康王谷，千秋啧有言。
题瀛台千尺雪
作者：弘历
朝代：清
体裁：七言绝句

雨后瀑声鼓舞石，春深波影涌沉花。竹垆茗碗浑堪试，内苑吴山本一家。
题瀛台旧书舍
作者：弘历
朝代：清
体裁：七言律诗

精舍遥看渚屿连，依然书带绿窗前。那无逸兴如今日，剩有残题忆昔年。树色溪光成静赏，花香鸟语绝尘缘。旋临勤政咨时务，郅理迟登愧古贤。
题瀛台木变石六韵
作者：弘历
朝代：清
体裁：五言排律

香扆前墀峙，棱棱胜国留。莫稽来所自，难悟是何由。风雨长林里，荆凡大海陬。精华有独得，气味本相投。宁介荣枯意，还辞斤斧修。春明如续录，文献此堪求。
题瀛台流杯亭
作者：弘历
朝代：清
体裁：五言律诗

凭栏俯碧流，佳景喜相酬。素色因心净，清音与耳谋。仙人捧醇酎，春鸟弄箜篌。恶旨思前戒，盈科悟进脩。
题瀛台流杯亭瀑布水
作者：弘历
朝代：清
体裁：五言律诗

戛玉复摐金，飞流下十寻。回波能送酒，缓溜似调琴。信可兰亭乐，依然濠濮心。何须觅蓬阆，城市有山林。
题瀛台随安室随安者取其随所遇而安之义故凡胜地虚庭明窗净几无不以是颜其轩盖藉以触目会心云耳
作者：弘历
朝代：清
体裁：七言律诗

书室依林俯碧澜，文窗纱绿称遐观。庭虚松柏泛清籁，坐久衣裳生峭寒。触目有怀皆远俗，忘言何处不随安。炉烟昼永禽鱼适，长啸一声天地宽。
题瀛州南楼
作者：弘历
朝代：清
体裁：七言绝句

瀛州谁复认南楼，剩有佺期诗句留。可识即今问景者，无过佳话付千秋。
题灵岩寺八景 其一 巢鹤岩
作者：弘历
朝代：清
体裁：七言绝句

法定开山有鹤瑞，羽衣皓皓驻云峰。至今月白风清夕，仿佛东坡梦所逢。
题灵岩寺八景 其七 雨花岩
作者：弘历
朝代：清
体裁：七言绝句

峰枝涧叶未芬芳，祗有天花扑鼻香。㡳事坐来都不著，维摩室里即斯床。
题灵岩寺八景 其三 卓锡泉
作者：弘历
朝代：清
体裁：七言绝句

泉临卓锡一亭幽，万壑千岩景毕收。最喜东南缥缈处，澄公常共朗公游。
题灵岩寺八景 其二 甘露亭
作者：弘历
朝代：清
体裁：七言绝句

泉疏甘露淙淙注，亭子因仍甘露名。用汲谁工注爻象，马迁曾是叹王明。
题灵岩寺八景 其五 铁袈裟
作者：弘历
朝代：清
体裁：七言绝句

片铁为衣状水田，沧桑几阅镇精坚。谁云五叶一花止，试看伽犁万古传。
题灵岩寺八景 其八 爱山楼
作者：弘历
朝代：清
体裁：七言绝句

萦青缭白相氤氲，无色声天大块文。著个横楼真恰当，四时佳气与平分。
题灵岩寺八景 其六 白云洞
作者：弘历
朝代：清
体裁：七言绝句

霭霭英英相后先，穿云忽上白云巅。春郊方待一犁雨，便可为霖润大田。
题灵岩寺八景 其四 摩顶松
作者：弘历
朝代：清
体裁：七言绝句

高松西指为求经，般若真诠泯色形。假使虬枝解更向，定知糟粕是青宁。
题灵谷寺
作者：弘历
朝代：清
体裁：五言律诗

龙蟠因独据，象教以重迁。莫辨兴国绩，却殊开善缘。昔新今复旧，空是色非禅。小憩凭舆去，钟声林外传。
题灵隐寺
作者：弘历
朝代：清
体裁：七言律诗

今曰云林昔灵隐，云林越邃隐滋灵。相资殷故圣留额，本合相知佛有经。苦行僧常修业白，清吟客祗悦山青。却怜文物斯邦久，何少刘家陋室铭。
题灵隐寺
作者：弘历
朝代：清
体裁：五言律诗

灵隐易云林，奎章岁月深。名从工部借，诗忆考功吟。讵必频赓韵，那无一写心。偷閒成五字，佳境向前寻。
题烟云集绘册 其一 展子虔云山仙宇
作者：弘历
朝代：清
体裁：七言律诗

北宗画法有谁传，片羽欣兹见子虔。冥洞灵台耸天宇，紫鸾青鸟侍真仙。行来星步八鸿遍，对得琼花四季鲜。或曰停云馆中物，烟云变幻岂其然。
题烟云集绘册 其七 周昉蕉阴籁吹
作者：弘历
朝代：清
体裁：七言绝句

消夏靓装坐绿天，故知凤管胜鸾弦。含情按指未郁捋，叶际轻翻籁已然。
题烟云集绘册 其三 李思训仙岛春晴
作者：弘历
朝代：清
体裁：古风

楼是层城圃是悬，合非尘世合居仙。上元夫人注云笈，双成嘉庆相盘旋。下视东海一杯水，红丸涌出琳琅天。琼葩琪树静微籁，云和奏弗藉管弦。将军妙笔出奇想，经历或忆前生前。大同殿壁今乌有，留兹尺素以小传。虽然斯人岂祗以斯传，弃官避武无愧贤。
题烟云集绘册 其三十 郭熙雪林厂屋
作者：弘历
朝代：清
体裁：五言律诗

布景不妨巧，得神宛欲仙。石崖耸幽屋，古树接寒天。何必拘留白，亶其迥入元。细观点粉意，先获我同然。
题烟云集绘册 其三十一 崔白秋鹅出浴
作者：弘历
朝代：清
体裁：五言律诗

人本濠梁者，自闲凫雁姿。家鹅出浴后，野水傍秋时。刷羽凉非湿，延睛望以怡。辞官性疏阔，爱合契羲之。
题烟云集绘册 其三十七 赵伯驹水阁弹棋
作者：弘历
朝代：清
体裁：七言绝句

界画差如时世装，别开生面景苍凉。水亭对奕閒延爽，局趣橘中笑彼忙。
题烟云集绘册 其三十三 战德淳石冈羝牧
作者：弘历
朝代：清
体裁：古风

其迹初未见，其人亦罕闻。独于画继中，知为画院人。兹抚羝牧图，艺精果鲜伦。石冈立两羝，亦非三百群。��意自得，罢斗如相宾。想写苏武寐，万里意入神。兹并寐者无，适哉物性真。
题烟云集绘册 其三十九 李唐山径休犍
作者：弘历
朝代：清
体裁：七言绝句

八十馀犹善画牛，农人耕罢放教休。却看野鸟飞翔任，不羡金丝笼络头。
题烟云集绘册 其三十二 崔悫秋原隼攫
作者：弘历
朝代：清
体裁：七言绝句

草枯眼疾励金行，搏兔陷胸先决睛。枝上双禽惊欲避，子中状物善传情。
题烟云集绘册 其三十五 宣和海鲜贯竹
作者：弘历
朝代：清
体裁：七言绝句

贯竹海鲜不识名，宣和何以写形成。疑因马政通金反，證已劬劳涉渤瀛。
题烟云集绘册 其三十八 毕良史溪桥策杖
作者：弘历
朝代：清
体裁：古风

石溪那畔草亭空，森森绿竹佳荫笼。过桥寻亭者两翁，桥头小立顾语衷。声不可闻神可通，濠梁之上庄惠逢。鯈鱼出游意从容，鱼知乐否相咨中，炙毂博辨不可穷。
题烟云集绘册 其三十六 赵伯驹仙山楼阁
作者：弘历
朝代：清
体裁：七言律诗

伯驹小景世传多，鹰鼎纷哉此不讹。楼阁界无失分寸，峰峦层自蔚骈罗。兰香降夜迷星斗，萼绿行风响佩珂。设使瑶池王母问，难将踪迹荅如何。
题烟云集绘册 其三十四 宣和翠壑红桥
作者：弘历
朝代：清
体裁：古风

端邸盛名已早布，惟嗜书画及射御。宣和集览至盈千，尔时唐迹存犹富。雪江点窜出王维，香光精鉴或弗误。此帧结搆全唐法，翠壑红桥间丹树。没骨设色谢皴染，天以为倪意为赴。嗟哉多艺无不能，独不能君是何故。
题烟云集绘册 其九 钟师绍莲舟仙渡
作者：弘历
朝代：清
体裁：五言律诗

大海皛汤汤，云来望渺茫。别时忘彼岸，渡处藉斯航。适意烟波趣，通身荷芰香。问谁能识得，依约有东方。
题烟云集绘册 其二 周古言碧梧庭榭
作者：弘历
朝代：清
体裁：五言律诗

设从题识辨，求剑刻舟成。见此唐初迹，谓饶古法诚。梧桐萋以菶，庭榭窈而清。仕女游嬉处，亶其写貌精。
题烟云集绘册 其二十 王霭荷担指迷
作者：弘历
朝代：清
体裁：六言诗

晋人工画佛道，却非变相传奇。一担寻常家具，荷者行脚大师。出门不知所向，似问童子指迷。圣在汝边法尔，如然又复何疑。佛兮经兮灌顶，害不放下多斯。
题烟云集绘册 其二十一 董羽沧溟涌日
作者：弘历
朝代：清
体裁：五言律诗

溶㵝望无极，连云涌赤轮。槫桑定何处，少海果称神。浩浩迷观览，浟浟泯际滨。墁墙不获赏，端拱岂知人。
题烟云集绘册 其二十七 易元吉仙媛采芝
作者：弘历
朝代：清
体裁：五言律诗

飞泉出峡青，草木四时馨。仙者于斯驻，地兮亦自灵。九光閒采撷，五色辨仪形。壶里无穷乐，何须过蔡经。
题烟云集绘册 其二十三 童仁益仙人蟾戏
作者：弘历
朝代：清
体裁：五言律诗

跣足蓬头者，草绅木叶衣。戏蟾或刘海，得兔自孙微。不道九关闭，谁云八字非。仙游阁下望，那复认依稀。
题烟云集绘册 其二十九 宋迪南山松鹤
作者：弘历
朝代：清
体裁：古风

是谁欲上南山寿，宛见松苍鹤为友。复古未必肯出斯，标题或凭后人手。其示用之观败墙，天开奇想非寻常。庸渠自为世俗态，作祝嘏画张高堂。松实真松鹤生鹤，溪外南山殊峻崿。谓宜赠之隐君子，居可逍遥饥可乐。
题烟云集绘册 其二十二 王道真竹林晏坐
作者：弘历
朝代：清
体裁：五言律诗

知己高文进，写生王道真。竹林遗小帧，湖石坐高人。拱手自无语，澄心独有神。儒乎抑墨者，崖略孰推循。
题烟云集绘册 其二十五 赵昌荷塘鸂鶒
作者：弘历
朝代：清
体裁：七言律诗

花鸟从来属剑南，水禽夏卉照清潭。鸳鸯无碍称其紫，弟子有时胜彼蓝。水宿相呼如解敕，沙群式度自能谙。涨滩落鸟寻常事，何涉西台纪怪谈。
题烟云集绘册 其二十八 易元吉蛛网攫猿
作者：弘历
朝代：清
体裁：古风

蜘蛛张其网，捕物供腹唇。黑猿伸长臂，攫网为解纷。忍及不忍间，二者高下分。如何虫与兽，有仁有弗仁。庆之非写生，直以画训人。
题烟云集绘册 其二十六 赵昌寒塘凫侣
作者：弘历
朝代：清
体裁：七言绝句

平湖已动鲤鱼风，湖岸秋花色尚红。波上双凫多乐意，依稀识者有吴融。
题烟云集绘册 其二十四 侯翼周处砺剑
作者：弘历
朝代：清
体裁：古风

阳羡叹父老，三害犹未除。子隐自励志，问害为谁乎。入山射猛兽，水抟蛟而诛。见陆情以告，朝闻夕改涂。克己修忠信，卒为贤大夫。安定写故事，彰善非虚图。以何重丹青，丹青与道俱。
题烟云集绘册 其五 韩干清溪饮马
作者：弘历
朝代：清
体裁：古风

魏武子孙为上足，慢訾不画骨画肉。一节所可致议者，画姚宋乃厕安禄。奚官牵马饮清池，难忘熟处长于斯。固非三花及点黑，脱谢鞍辔适性宜。通灵感神或阿好，照夜白卷真同调。权以石渠为天闲，皆其师乎曾写照。
题烟云集绘册 其五十 马逵紫琼深艳
作者：弘历
朝代：清
体裁：六言诗

祗许徘徊观望，却艰采撷梳妆。染面不输药紫，卫足雅似葵黄。品在可食可佩，质标有色有香。漫说嵩山深处，碧英迥出寻常。
题烟云集绘册 其五十一 马逵棠枝么凤
作者：弘历
朝代：清
体裁：五言律诗

画院难兄弟，翎毛竟过之。兹看么凤态，倒挂海棠枝。疏渲极精致，飞鸣任戏嬉。虽无稻梁蓄，金络却辞羁。
题烟云集绘册 其五十七 赵孟頫疏轩高卧
作者：弘历
朝代：清
体裁：五言律诗

廊通水阁虚，俯水敞纱疏。冰簟漪纹映，绳床暑气祛。画长罢行饭，凉纳且摊书。高则诚高矣，能无类宰予。
题烟云集绘册 其五十九 高克恭夏村雨艇
作者：弘历
朝代：清
体裁：古风

较米差分明，比董则浑厚。兼两用其中，精出尚书手。夏村雨欲来，风满云相辏。高人望村归，野艇趣不苟。与水合一相，遑问湿衣否。
题烟云集绘册 其五十二 夏圭冒雨寻庄
作者：弘历
朝代：清
体裁：古风

族云送雨兼以风，溪田罢耘归老农。破伞不支袯襫透，迎头更觉其力穷。
题烟云集绘册 其五十五 张仲紫禽啅果
作者：弘历
朝代：清
体裁：古风

绿树垂红果，黄喙落紫禽。后无挟弹者，饱啄且娱心。
题烟云集绘册 其五十八 赵雍秋林独骑
作者：弘历
朝代：清
体裁：五言律诗

家学秀王孙，秋林尺帧存。紫骝小步活，鸟帽客心轩。落后急僝仆，瞻前亘野原。高低张锦树，默识那无言。
题烟云集绘册 其五十六 卫升秋鹑野趣
作者：弘历
朝代：清
体裁：古风

籧篨不能俯，伛偻不能仰。仰而吟秋风，俯而啐粒壤。俯仰颇自得，应在二者上。卫升写生即卫风，切言奔奔意斯仿。
题烟云集绘册 其五十四 陈容云海起蛟
作者：弘历
朝代：清
体裁：古风

爪三为蛟五为龙，是谁传之陈所翁。借问所翁何以知，亦惟见之其图中。大海汤汤云容容，蛟起其间云海混同。为利为害，未审其踪。千奇万变，不可弹穷。则实弗如龙德，九五在天利见赞化工。
题烟云集绘册 其八 陈恪秋山猎骑
作者：弘历
朝代：清
体裁：古风

秋山艳似春，秋天净如洗。乘骑出遨游，不复携弓矢。臂隼获原兽，驮载付奴子。既逸而弗劳，迟速在手耳。写者西京人，或悟元之理。
题烟云集绘册 其六 张璪松林坐月
作者：弘历
朝代：清
体裁：古风

文通善画松，小帧惊初逢。一枝横半宇，措意固不同。高人坐其下，嘉荫延清风。日夕不忍去，爽拂霜鬓蓬。问谁与为伴，皓月升长空。
题烟云集绘册 其六十 钱选北苑斗茶
作者：弘历
朝代：清
体裁：七言绝句

石渠颇弆霅溪迹，设色绘情都逼真。茶斗兹看白描法，伯时高足继精神。
题烟云集绘册 其六十七 王渊秋圃众鲜
作者：弘历
朝代：清
体裁：古风

杂果与群蔬，例是得霜好。圃师工培植，岂论樊须小。持以鬻街头，获利犹苦少。嗟彼久辛勤，何曾享一饱。
题烟云集绘册 其六十三 钱选春水游鯈
作者：弘历
朝代：清
体裁：古风

春水既溶瀁，春藻亦流丽。鯈鱼作队游，潎潎绿波际。噞喁适其性，底须论庄惠。
题烟云集绘册 其六十九 郭畀京岘山亭
作者：弘历
朝代：清
体裁：七言律诗

世居京口图京岘，枕葄山容故逼真。古法诚堪殿全璧，几閒遂以咏希珍。四朝名迹颇多弆，胜国朱家未一抡。纵匪停云馆中物，定知稡册自明人。
题烟云集绘册 其六十二 钱选苔茵卧犬
作者：弘历
朝代：清
体裁：七言绝句

苔茵饱食恣安眠，何虑郊㕙俱毙然。创见陈书命金仿，谁知鼻祖霅溪传。
题烟云集绘册 其六十五 王振鹏映水楼台
作者：弘历
朝代：清
体裁：七言排律

下凌无地上凌空，般礴精神想像中。此日未详平乐馆，早年曾写大明宫。遗来小帧犹吉羽，俯得清波映绮栊。鉴照每欣莹镜展，往来祗许跨虹通。高谁能匹出群独，细岂伤纤积健雄。削墨引绳曾弗爽，圆规方矩杳难穷。远山更带林枝绿，近水还支荷柄红。作序孰应成腹藁，轻舟合借片帆风。
题烟云集绘册 其六十八 王渊晓露秋葵
作者：弘历
朝代：清
体裁：古风

晓露方浓际，朝曦未上时。何以知其然，葵花分向枝。设使阳光腾，双花同东向。是谁使之然，葵亦弗知状。同为植生卉，而葵独向阳。惟其所以然，喻忠冠群芳。群芳各争时，而葵独占秋。板荡胡不然，是用兴嘉讴。
题烟云集绘册 其六十六 王渊秋荷水鸟
作者：弘历
朝代：清
体裁：七言绝句

荷花落尽馀荷叶，立叶野禽意若怜。何不长空独飞去，些儿积习与全蠲。
题烟云集绘册 其六十四 钱选雪团吠犬
作者：弘历
朝代：清
体裁：古风

哆其口知其吠也。胡为乃然，群以稀见为怪也。口则哆吠则知也。弗以无贼而畜不吠之侪也。
题烟云集绘册 其十 关仝重峦积雪
作者：弘历
朝代：清
体裁：四言诗

上突巍峰，下瞰穷谷。卓尔峭拔，村彴林麓。画谱所云，曲尽神躅。是幅如之，名实允副。虽佚款识，信其真玉。青出于蓝，沁水高足。抚之寒手，睇之晃目。摩诘雪溪，此为私淑。
题烟云集绘册 其十一 李煜壶中仙客
作者：弘历
朝代：清
体裁：七言绝句

风虎云龙图霸略，见称所作过常流。可怜绝艺高谈者，无救俘为违命侯。
题烟云集绘册 其十七 邱馀庆秋蓼草虫
作者：弘历
朝代：清
体裁：七言律诗

广汉家传善草虫，肖期神韵不期工。高低都适脉脉意，动止无妨瑟瑟风。照影偏宜秋水白，禁凉尚有蓼花红。昆蚑各具含生乐，谁识恢恢造物功。
题烟云集绘册 其十三 徐熙春风国艳
作者：弘历
朝代：清
体裁：七言律诗

谁将三朵割留一，玉蕊居然落玉京。紫魏黄姚艳堪斥，文迁诗甫品相争。澄心纸固殊渲染，如布绢偏觉细精。每以风前戒展玩，恐防巽二妒琼英。
题烟云集绘册 其十九 黄居寀晚荷郭索
作者：弘历
朝代：清
体裁：七言绝句

从来螯跪善横行，稻熟秋风意气生。甲介向称无所畏，如何每入膳人烹。
题烟云集绘册 其十五 滕昌祐筠笼络纬
作者：弘历
朝代：清
体裁：古风

点画为草虫，吴人之所长。六月莎鸡鸣，闺中懒妇忙。覆以竹叶绿，笼以竹篾苍。知为喜其音，知为警其凉。循名既已纷，副实诚难详。不如泯形声，随时赏景光。
题烟云集绘册 其十八 黄居寀蜡梅蜡嘴
作者：弘历
朝代：清
体裁：古风

蜡梅蜡其花，蜡嘴蜡其鸟。鸟谓花假借，花曰鸟袭剿。岂知蜡自蜡，彼两舌虚掉。达者笑冁然，即蜡谁所号。迷头认影真，似此殊不少。
题烟云集绘册 其十六 黄筌春卉鸣禽
作者：弘历
朝代：清
体裁：七言律诗

春卉鸣禽尺幅中，成都博赡有谁同。兼工何碍学孙位，守法还应笑孔嵩。分立一枝关乐意，能言几啭识东风。石牛龙水那存堵，绢素犹存片羽雄。
题烟云集绘册 其十四 滕昌祐春雀引雏
作者：弘历
朝代：清
体裁：古风

卵既翼而长，翼仍引以飞。飞去不复返，怅望徒含悲。但恨飞者忍，弗悟引者非。害不思其初，是谓未知几。
题烟云集绘册 其四 吴道元春月潮音
作者：弘历
朝代：清
体裁：七言绝句

春江满月印潮平，视若无形听有声。人似嫦娥倚梅树，默然对以认三生。
题烟云集绘册 其四十 苏汉臣杂技戏孩
作者：弘历
朝代：清
体裁：古风

奏技向长街，鸣锣复击鼓。有兴凑拍敲，无暇即当舞。得钱诳儿痴，奚辞身劳苦。将谓愚彼孩，不悟孩愚汝。
题烟云集绘册 其四十一 刘松年列子御风
作者：弘历
朝代：清
体裁：七言绝句

或似空行或地行，最能写得御风情。设如刻画旬五迹，转失南华寓意精。
题烟云集绘册 其四十七 李嵩朝回环佩
作者：弘历
朝代：清
体裁：古风

绍熙画院昼朝回，佩环左右貂珰陪。隔月偶从重华返，尔时纪纲真奇哉。驯致半年不一觐，玉津与后同游进。父子乃藉人调护，斯言诚弗可为训。画图要在扶世道，钱塘示戒意真好。不似戴琬刘益辈，宣和间但工花鸟。
题烟云集绘册 其四十三 刘松年柳阁幽谈
作者：弘历
朝代：清
体裁：古风

绿柳阴，碧溪上。背逶迤，面昭旷。阁三间，如野舫。两高人，坐对向。谈何事，和而倡。弗可闻，惟可望。宾与主，各相忘。遁之肥，贞无妄。汉子陵，晋元亮。异代交，他难傍。
题烟云集绘册 其四十九 马远剡溪访戴
作者：弘历
朝代：清
体裁：七言绝句

溪融坡积雪殊意，故事仍称访戴为。两岸无邻中一舫，知他是去是还时。
题烟云集绘册 其四十五 李嵩天中水戏
作者：弘历
朝代：清
体裁：古风

少学匠师习绳墨，自然界画致精工。试看栖阁龙艘上，不溷延袤此意同。
题烟云集绘册 其四十八 马远松下繁梅
作者：弘历
朝代：清
体裁：七言律诗

乔松根厕老梅枝，古干繁英各擅姿。俭不嫌寒奢匪俗，横无失直竖犹奇。山中老宿相依处，林下美人下顾时。底事院工称独步，别裁原有出群思。
题烟云集绘册 其四十四 张茂莲叶水禽
作者：弘历
朝代：清
体裁：五言律诗

艳称善小景，小景果如斯。野鸟閒栖处，枯荷欲败时。霜情传有信，水态望无涯。诗品如相较，寒郊定不疑。
题烟云集绘册·其五十三
作者：弘历
朝代：清
体裁：七言绝句

力穷寻到茅屋底，身实劳哉心实喜。禾如助长卜秋收，完租债更育妻子。
题烟云集绘册·其六十一
作者：弘历
朝代：清
体裁：七言绝句

茶品茗烹各出奇，鬻人近利乃如斯。可怜水厄至于是，万事由来例此知。
题烟云集绘册·其十二
作者：弘历
朝代：清
体裁：七言绝句

壶中壶外由出入，借问谁为出入人。独立更无事争奕，玉尘龙缟底须询。
题烟云集绘册·其四十二
作者：弘历
朝代：清
体裁：七言绝句

顺风两腋若飞行，飘洒衣衫曲尽情。设论郑人本面目，推敲字义却非精。
题烟云集绘册·其四十六
作者：弘历
朝代：清
体裁：七言绝句

天中竞渡戏西湖，令节嬉游作畅娱。称侄腆颜弃河北，竞之一字向金无。
题烟月清真楼
作者：弘历
朝代：清
体裁：七言律诗

春烟春月会长空，清匪虚真与实同。卦注中孚融体象，记先太白始鸿濛。底须桃李当宵宴，自有灯花应节烘。却是高楼付不识，出楹入牖任其工。
题烟月清真楼
作者：弘历
朝代：清
体裁：古风

春烟淡荡罥柳丝，春月徘徊临华池。不嫌冉冉互映带，雅宜淰淰相逶迤。轻笼那碍虚明委，朗照兼之点缀绮。两层楼室四面窗，俯畅遥吟无不美。真为清体清真用，烟月名殊其实共。底须秉烛与飞觞，大块文章工错综。
题烟月清真楼
作者：弘历
朝代：清
体裁：七言绝句

淡烟寒月一钩新，相入高楼最可人。不藉花姿将叶影，难形容处见清真。
题烟雨楼
作者：弘历
朝代：清
体裁：七言律诗

山庄驻跸将半月，烟雨楼凡几度凭。瞠矣每孤责厥实，幸哉今乃副其称。远峰欲与白云合，平阪才看绿草增。兴寄滮湖阿那畔，逊他时若麦蚕登。
题烟雨楼
作者：弘历
朝代：清
体裁：七言律诗

岧峣无地起楼台，一棹宛从镜里来。问孰宜烟更宜雨，合称惟柳复惟梅。韶光艳裔为屏匝，漪影空明映座开。钱赵王孙诗与字，却因吟玩久延陪。
题烟雨楼
作者：弘历
朝代：清
体裁：七言律诗

杨柳矶边系画舟，六年清跸重来游。素称雨意复烟意，漫数处州还沔州。诗句全从画间得，云山常在镜中留。鸳湖依旧谁相识，懒惰无心问野鸥。
题烟雨楼
作者：弘历
朝代：清
体裁：七言律诗

祇疑瀛泛到云来，镜里楼台熟路开。四面波光烟雨意，无边春景咏吟材。今斯今也昔斯昔，柳尚柳兮梅尚梅。一读钱家书赵句，怆然弗忍更徘徊。
题烟雨楼·其一
作者：弘历
朝代：清
体裁：七言绝句

象写鸳湖景最嘉，饶他俯槛看荷花。设如烟雨中方至，著相徇名两落差。
题烟雨楼·其二
作者：弘历
朝代：清
体裁：七言绝句

老树绿云疑作雨，平湖碧霭欲生烟。分明槜李暮春况，游目浑如一瞥然。
题烟雨楼二首·其一
作者：弘历
朝代：清
体裁：七言律诗

携图去岁兴工始，断手今年蒇事勤。数典可知自元璙，赓诗更以忆陈群。最宜雨态烟容处，无碍天高地广文。却胜南巡凭赏者，平湖风递芰荷芬。
题烟雨楼二首·其二
作者：弘历
朝代：清
体裁：七言律诗

十五年违烟雨楼，昨春未免惜情投。虽然写景原藏弆，莫若肖形可咏游。底论南吴及北塞，敢忘后乐与先忧。凭栏俯视清泠镜，武列鸳湖异水不。
题烟雨楼叠庚子诗韵
作者：弘历
朝代：清
体裁：七言律诗

春秋三阅喜重来，雨意烟情镜里开。承德奚妨摹画貌，嘉兴毕竟启诗材。夏中让彼泛锦芰，春季饶兹对玉梅。不拟南巡更临此，鸣榔欲去重㣶徊。
题照盆孩儿图
作者：弘历
朝代：清
体裁：古风

呼来却弗应，顾时镇相视。扶盆问水中，汝是谁家子。相共揶揄嬉，似与周旋惯。道是影非真，谁知形亦幻。肖貌刘家法，形容高氏诗。最怜玉笋种，尽是箨龙儿。
题燕子矶
作者：弘历
朝代：清
体裁：七言律诗

有石临江翩若飞，久闻燕子用名矶。六朝往事谁兴废，几卷遗编自是非。形胜江山如锦绣，光春风物已芳菲。而今沙涨兴耕作，俯瞰青葱麦垄肥。
题燕文贵夏山图
作者：弘历
朝代：清
体裁：七言律诗

古秀芸芬岁月多，锦贉珍重印宣和。即看与物开生面，浑是临池写擘窠。如滴夏山常罨翠，欲鸣晴峡渐增波。高楼百尺轩而敞，试一凭栏快若何。
题燕文贵溪山楼观图
作者：弘历
朝代：清
体裁：七言律诗

崇台百丈计延袤，更占溪山景最幽。名匪方壶定员峤，居宜黄石与丹邱。树无秋夏云常绿，瀑任冬春玉镇流。谁入维摩居士室，画禅一脉此中留。
题燕文贵秋山萧寺图
作者：弘历
朝代：清
体裁：七言律诗

万嶂秋山螺黛纹，泉声松韵谡堪闻。花宫择胜依峰侧，茅店栖卑近水濆。闭户僧人自高逸，趁途旅客且殷勤。画家说偈示尘世，鲍氏偏徵萧子云。
题燕文贵秋山萧寺图
作者：弘历
朝代：清
体裁：五言律诗

水秀山清处，精蓝据迥嵏。云铺一川白，枫缬几林红。即此摐摐色，那非了了空。上人不出户，归鹤识支公。
题爱山楼
作者：弘历
朝代：清
体裁：七言律诗

有念能无爱与憎，其间雅合择相应。佩兰恶臭当独慎，乐水好山各具徵。举一于斯二堪识，春和恰值景偏胜。已怡可忘吾民窘，例赈早教两月增。
题牙刻渔乐图小屏 其一 荻洲放鸭
作者：弘历
朝代：清
体裁：七言绝句

荻洲春水喜初生，凫藻相于乐意盈。却笑夫差违物性，至今吴地尚传城。
题牙刻渔乐图小屏 其三 澄潭集网
作者：弘历
朝代：清
体裁：七言绝句

集网澄潭图杜诗，四民谋食各听其。鸬鹚独惜遭驱遣，劳捕湖鳞自忍饥。
题牙刻渔乐图小屏 其二 舣棹浮觞
作者：弘历
朝代：清
体裁：七言绝句

维舟晒网绿杨丛，团饮犹存上古风。鱼乐国中人亦乐，微醺脸映夕阳红。
题牙刻渔乐图小屏 其四 柳浦归渔
作者：弘历
朝代：清
体裁：七言绝句

归渔艇系绿波涵，牙写犹赢刻楮谙。角韘木盂相对处，增华踵事祇增惭。
题牟益茅舍间吟图
作者：弘历
朝代：清
体裁：七言律诗

�衣曾弆白描图，设色今看结撰殊。幽客罢茶味编简，仆人沽酒负壶卢。一椽足慰栖迟耳，五斗宁耽仕禄乎。试问閒吟趣何托，日新惟德肯名孤。
题牟益�衣卷用谢惠连�衣诗韵即效其体
作者：弘历
朝代：清
体裁：古风

凉飙飒萧瑟，节序忽已催。络纬吟露莎，鹎鶋栖夜槐。佳人未忍眠，颦眉黯如啼。举首见明月，揽衾对空闺。忆远各呻吟，命侣聊招携。尺素出文笥，平砧列閒阶。女伴强笑言，默喻中怀哀。长短准旧度，袗袭别新题。不裁双鸳鸯，留待君予归。王风咏执簧，七月廑授衣。图史堪起予，往复卷更开。高咏惠连诗，遑问学步非。
题狮子林十六景 其一 狮子林
作者：弘历
朝代：清
体裁：七言绝句

初谓狮林始自倪，谁知维则早拈题。怜他不忘本师处，者个犹存方寸兮。
题狮子林十六景 其一 狮子林
作者：弘历
朝代：清
体裁：七言绝句

数典由来自天目，为图瓒贲各誇长。中峰如海逮五世，广孝参承愧弗遑。
题狮子林十六景 其一 狮子林
作者：弘历
朝代：清
体裁：七言绝句

狮林本是金阊景，数典元明订始全。春孟馀閒来一豫，题词瞥眼又三年。
题狮子林十六景 其一 狮子林
作者：弘历
朝代：清
体裁：七言绝句

维则狮林始创宗，不忘授受本中峰。即今御苑塞庄里，笑我无端又仿重。
题狮子林十六景 其七 磴道
作者：弘历
朝代：清
体裁：七言绝句

假山亦自磴岁碨，苗境险当百倍斯。陡念我军擒逆首，惜劳千里一时驰。
题狮子林十六景 其七 磴道
作者：弘历
朝代：清
体裁：七言绝句

假山屹�似天成，磴道险过乃就平。平则可欣险可畏，每于此处验人情。
题狮子林十六景 其七 磴道
作者：弘历
朝代：清
体裁：七言绝句

巉岩有路亦堪升，曲栈棱途叠几层。济胜自强宁在此，高年一顾不攀登。
题狮子林十六景 其七 磴道
作者：弘历
朝代：清
体裁：七言绝句

直上宁如步郁屈，削棱枯干尽堪扪。因而悟得为文理，曲折中多至味存。
题狮子林十六景 其三 假山
作者：弘历
朝代：清
体裁：七言绝句

世事有真必有假，真恒鲜矣假恒多。沿流如是奚底止，岂独山哉奈若何。
题狮子林十六景 其三 假山
作者：弘历
朝代：清
体裁：七言绝句

假山称最惟湖石，彼近金阊取不遥。此则西山运来易，玲珑趣亦不相饶。
题狮子林十六景 其三 假山
作者：弘历
朝代：清
体裁：七言绝句

燕石几曾让湖石，垒成岩壁亦孱颜。迂翁应是契真者，何事居然叠假山。
题狮子林十六景 其三 假山
作者：弘历
朝代：清
体裁：七言绝句

砌石为山号为假，三原一也一原三。既云假矣真何在，真假由来总躗谈。
题狮子林十六景 其九 清淑斋
作者：弘历
朝代：清
体裁：七言绝句

向阳每喜凭窗坐，阳气发生静验之。一缶古梅花几朵，曰清曰淑会于斯。
题狮子林十六景 其九 清淑斋
作者：弘历
朝代：清
体裁：七言绝句

春景未酣清则是，书斋向暖淑诚宜。两言漫拟寻常额，西苑分明圣典垂。
题狮子林十六景 其九 清淑斋
作者：弘历
朝代：清
体裁：七言绝句

春物未昌清合矣，春容欲动淑当之。凭窗等度相应句，两字名斋称此时。
题狮子林十六景 其九 清淑斋
作者：弘历
朝代：清
体裁：七言绝句

淑冶春光渐阑谢，清和节候始循还。迩来盼捷心焦切，清淑片时憩取间。
题狮子林十六景 其二 虹桥
作者：弘历
朝代：清
体裁：七言绝句

幼文画有小飞虹，一例横陈玉镜中。春月江南夏塞北，今朝齐阅画图同。
题狮子林十六景 其二 虹桥
作者：弘历
朝代：清
体裁：七言绝句

徐为方册倪长卷，俱有浮桥渡浦中。想像遥因忆吴下，不孤一例幻称虹。
题狮子林十六景 其二 虹桥
作者：弘历
朝代：清
体裁：七言绝句

月样横桥截水中，喻形或又谓之虹。一从名象世间起，似此躗言那可穷。
题狮子林十六景 其二 虹桥
作者：弘历
朝代：清
体裁：七言绝句

虹桥即是小飞虹，徐贲为图岂异同。春月希逢是过雨，饶斯想像望云空。
题狮子林十六景 其五 清閟阁
作者：弘历
朝代：清
体裁：七言绝句

倪迹阁中珍六种，其真其赝尚存疑。幼文未免心生忌，或许无名却是宜。
题狮子林十六景 其五 清閟阁
作者：弘历
朝代：清
体裁：七言绝句

大家品里号超群，赝鼎由来迹亦纷。六种仍教弆清閟，云林有识得无欣。
题狮子林十六景 其五 清閟阁
作者：弘历
朝代：清
体裁：七言绝句

层阁临溪閟且清，每观真迹一怡情。江南塞北纷呈矣，欲笑云林未擅名。
题狮子林十六景 其五 清閟阁
作者：弘历
朝代：清
体裁：七言绝句

本来高士藏古处，古迹今多高士藏。书画姓名笑何定，吴中今阁早归黄。
题狮子林十六景 其八 占峰亭
作者：弘历
朝代：清
体裁：七言绝句

一峰之上孤亭据，近景遐观占以全。有愿亦惟天下共，于斯所乐不存焉。
题狮子林十六景 其八 占峰亭
作者：弘历
朝代：清
体裁：七言绝句

叠石为山栖四柱，坐来佳景俯临供。翻思欲问额楣者，峰占亭乎亭占峰。
题狮子林十六景 其八 占峰亭
作者：弘历
朝代：清
体裁：七言绝句

嵚巘顶平四柱披，迥凌寻丈俯观宜。设无峰者亭谁占，寸木岑楼可喻斯。
题狮子林十六景 其八 占峰亭
作者：弘历
朝代：清
体裁：七言绝句

特立峰巅一盖披，峭寒飒景晓春时。暂凭回顾孤亭语，四季峰姿尔占宜。
题狮子林十六景 其六 藤架
作者：弘历
朝代：清
体裁：七言绝句

向恨无花今有花，芳英缀架任飞斜。架诚喜矣予增恨，露布望怦兴转差。
题狮子林十六景 其六 藤架
作者：弘历
朝代：清
体裁：七言绝句

文园每值谢花时，一例初春花未蕤。三月于斯看真个，输斯幻者每成诗。
题狮子林十六景 其六 藤架
作者：弘历
朝代：清
体裁：七言绝句

正月无花三月花，初春频咏季春赊。因思世事原如此，于得意中每致差。
题狮子林十六景 其六 藤架
作者：弘历
朝代：清
体裁：七言绝句

水裔横桥步屧过，架藤其上缀婆娑。叶犹未吐花真远，骋目虚怀杜句哦。
题狮子林十六景 其十 小香幢
作者：弘历
朝代：清
体裁：七言绝句

缀景园中无不有，香幢略写梵家风。设云佛合忘忧喜，我则忧民未肯同。
题狮子林十六景 其十 小香幢
作者：弘历
朝代：清
体裁：七言绝句

香幢维则用供佛，所惜其徒代以兵。微服夜深访师处，可怜摩顶愧犹生。
题狮子林十六景 其十 小香幢
作者：弘历
朝代：清
体裁：七言绝句

香幢自是梵家仪，何事倪迂亦用之。掷笔前言戏之耳，今题全景那删其。
题狮子林十六景 其十 小香幢
作者：弘历
朝代：清
体裁：七言绝句

香幢自是梵家法，番汉相传各有言。若谓吾心崇佛道，喇嘛著说正规存。
题狮子林十六景 其十一 探其书屋
作者：弘历
朝代：清
体裁：七言绝句

从师六岁习芸编，稔苒光阴七十年。真趣依然采未得，偶凭绨几祗惭然。
题狮子林十六景 其十一 探真书屋
作者：弘历
朝代：清
体裁：七言绝句

不少读书今古人，其间谁果称探真。既思真必有假对，去假犹为功半因。
题狮子林十六景 其十一 探真书屋
作者：弘历
朝代：清
体裁：七言绝句

四库五车纷万卷，一言以蔽要探真。龆龄佔毕兹耄耋，真尚未探愧每频。
题狮子林十六景 其十一 探真书屋
作者：弘历
朝代：清
体裁：七言绝句

四库全书浩渊海，于何枕葄得遵循。重华十六字深味，虽未得真亦近真。
题狮子林十六景 其十三 画舫
作者：弘历
朝代：清
体裁：七言绝句

画舫今年信可游，不须频举米和欧。往年春孟今年季，一例倏然同水流。
题狮子林十六景 其十三 画舫
作者：弘历
朝代：清
体裁：七言绝句

画舫犹然收坞里，冰湖岸立望如空。莫嫌帆楫静无用，无用中藏用不穷。
题狮子林十六景 其十三 画舫
作者：弘历
朝代：清
体裁：七言绝句

鱼负由来未放船，底须皲瘃破冰坚。禁之犹事偷开凿，愚计献勤亦可怜。
题狮子林十六景 其十三 画舫
作者：弘历
朝代：清
体裁：七言绝句

鱼陟犹艰盼浪浮，春迟半冻舫仍收。兴来欲笑襄阳老，画里将何作卧游。
题狮子林十六景 其十二 延景楼
作者：弘历
朝代：清
体裁：七言绝句

书楼久矣额延景，试问延来景几多。来去今胥不可得，一心究竟住于何。
题狮子林十六景 其十二 延景楼
作者：弘历
朝代：清
体裁：七言绝句

四时之景此中延，春则言春冠彼先。骋望漫嫌迟艳裔，试看物意已訚然。
题狮子林十六景 其十二 延景楼
作者：弘历
朝代：清
体裁：七言绝句

楼窗景纳四时多，春合言春值始和。试看棱间度曦影，刹那弗住肯延俄。
题狮子林十六景 其十二 延景楼
作者：弘历
朝代：清
体裁：七言绝句

虚窗延景四时宜，千里捷章尚未披。更上一层楼望处，由来在彼在非兹。
题狮子林十六景 其十五 横碧轩
作者：弘历
朝代：清
体裁：七言绝句

池波碧尚冻为阻，林碧亦迟春未昌。仿佛虚轩曰何碍，横之义具两应忘。
题狮子林十六景 其十五 横碧轩
作者：弘历
朝代：清
体裁：七言绝句

溪上书轩俯岸横，四藏新复与题名。文房四事赅诸事，形色何须致揣评。
题狮子林十六景 其十五 横碧轩
作者：弘历
朝代：清
体裁：七言绝句

碧为林亦复为水，林未发枝水尚冰。横者于轩两未得，几先却每得于凭。
题狮子林十六景 其十五 横碧轩
作者：弘历
朝代：清
体裁：七言绝句

襟山带水敞轩清，水态山姿上下明。借助微风相映处，活成一碧画铺横。
题狮子林十六景 其十六 水门
作者：弘历
朝代：清
体裁：七言绝句

水门祗可进舟行，冰上原来步更轻。然则设防竟何事，荡平王道会应精。
题狮子林十六景 其十六 水门
作者：弘历
朝代：清
体裁：七言绝句

渡门向每用冰床，春暮欣兹可泛航。盼捷无聊吟七字，百篇聊藉补为长。
题狮子林十六景 其十六 水门
作者：弘历
朝代：清
体裁：七言绝句

瓮墙隔水可称门，来往冰床此溯源。今日却因生别解，合其颠倒郑家言。
题狮子林十六景 其十六 水门
作者：弘历
朝代：清
体裁：七言绝句

甃壁跨溪当圃藩，舟行达尾复通源。一筹欲胜吴中彼，陆地何曾有水门。
题狮子林十六景 其十四 云林石室
作者：弘历
朝代：清
体裁：七言绝句

云那为林石非室，幽人假藉正无妨。笑予劳者奚堪拟，一再安名盘与阊。
题狮子林十六景 其十四 云林石室
作者：弘历
朝代：清
体裁：七言绝句

室名数典自盘山，石态云容相对閒。却似老迂为首肯，雅宜号永住斯间。
题狮子林十六景 其十四 云林石室
作者：弘历
朝代：清
体裁：七言绝句

崆□石护三间室，蒀郁云生一带林。可识春云最艰致，漫空雪岂异甘霖。
题狮子林十六景 其十四 云林石室
作者：弘历
朝代：清
体裁：七言绝句

湖石丛中筑精室，偶来憩坐可观书。云林仍是伊人字，数典依然欲溯初。
题狮子林十六景 其四 纳景堂
作者：弘历
朝代：清
体裁：七言绝句

堂为实者景为虚，景以四时堂一庐。虚实之间问谁纳，笑孤纳者却诚予。
题狮子林十六景 其四 纳景堂
作者：弘历
朝代：清
体裁：七言绝句

春物由来未冶昌，雅堪静观不须忙。凭窗却欲问其趣，堂纳景乎景纳堂。
题狮子林十六景 其四 纳景堂
作者：弘历
朝代：清
体裁：七言绝句

春芳最好未昌时，舒叠生机己觉熙。三岁光阴撚指顷，纳来景物也如斯。
题狮子林十六景 其四 纳景堂
作者：弘历
朝代：清
体裁：七言绝句

未冶韶光趣莫穷，岂关草绿与花红。如询所纳为何景，塞北江南方寸中。
题狮子林十六景用辛丑诗韵 其一 狮子林
作者：弘历
朝代：清
体裁：七言绝句

一之为甚岂容三，得莫其风渐自南。欲问狮林结趺者，是龛异也抑同龛。
题狮子林十六景用辛丑诗韵 其七 磴道
作者：弘历
朝代：清
体裁：七言绝句

石磴萦纡嵚且嵜，偶然行饭步遵之。自嫌懒瓒登斯日，可有如斯侍从随。
题狮子林十六景用辛丑诗韵 其三 假山
作者：弘历
朝代：清
体裁：七言绝句

阅年叠石似真山，久假弗归漫腆颜。朱注分明辟真有，读书慎莫误其间。
题狮子林十六景用辛丑诗韵 其九 清淑斋
作者：弘历
朝代：清
体裁：七言绝句

不藉当前展画屏，有松谡谡韵亭亭。园人偏解会三友，种得盆梅映户馨。
题狮子林十六景用辛丑诗韵 其二 虹桥
作者：弘历
朝代：清
体裁：七言绝句

波中虹影照如双，团月之中渡舫窗。此是玉泉分得镜，漫疑列水及胥江。
题狮子林十六景用辛丑诗韵 其五 清閟阁
作者：弘历
朝代：清
体裁：七言绝句

书阁得来凡几岁，龙鳞对面渐成松。叹他高士藏名迹，兹落人间或偶逢。
题狮子林十六景用辛丑诗韵 其八 占峰亭
作者：弘历
朝代：清
体裁：七言绝句

一亭高占诸峰上，颇有悬檐羊角灯。失笑若逢倪处士，迎头应道不相应。
题狮子林十六景用辛丑诗韵 其六 藤架
作者：弘历
朝代：清
体裁：七言绝句

诘曲石桥步过池，夹桥为架有藤披。待看架上张紫锦，转眼春风三月时。
题狮子林十六景用辛丑诗韵 其十 小香幢
作者：弘历
朝代：清
体裁：七言绝句

无言调御广长舌，峰竖岭横总梵幢。设以其中辨真幻，是为逃一更成双。
题狮子林十六景用辛丑诗韵 其十一 探真书屋
作者：弘历
朝代：清
体裁：七言绝句

书史从来不速亲，那如释氏论缘因。既云真矣宁须探，莫作迷头认影人。
题狮子林十六景用辛丑诗韵 其十三 画舫
作者：弘历
朝代：清
体裁：七言绝句

虽舫曾无书画收，未能精鉴及其欧。凝冰久厌轻开凿，意泛何妨此拍浮。
题狮子林十六景用辛丑诗韵 其十二 延景楼
作者：弘历
朝代：清
体裁：七言绝句

韶光酝酿已訚然，镜里山河壶里天。恰是小楼解人意，无言饶得静中延。
题狮子林十六景用辛丑诗韵 其十五 横碧轩
作者：弘历
朝代：清
体裁：七言绝句

千林突兀淡烟凝，冰渚轩前一镜澄。慢惜其间碧光少，昌昌韶意发将兴。
题狮子林十六景用辛丑诗韵 其十六 水门
作者：弘历
朝代：清
体裁：七言绝句

无过跨水为门户，岂比严城及绮闉。更弗鸣榔藉通舫，步兵入者即知津。
题狮子林十六景用辛丑诗韵 其十四 云林石室
作者：弘历
朝代：清
体裁：七言绝句

云为林复石为室，谁合居之适彼閒。却我万几无晷暇，兴心那可静耽山。
题狮子林十六景用辛丑诗韵 其四 纳景堂
作者：弘历
朝代：清
体裁：七言绝句

设询春景作何形，花有生机鸟有灵。自舞能言谁所使，东皇化杼不曾停。
题玉云龙如意
作者：弘历
朝代：清
体裁：七言绝句

似堪琬琰等閒厕，岂肯珊瑚孟浪敲。设玩云龙相从象，训垂九五著乾爻。
题玉兰堂
作者：弘历
朝代：清
体裁：七言律诗

依花老屋署题新，便觉花开早别春。何必斋堂独文壁，定知图画有唐寅。香如檐卜惟馀静，质是琳琅了不尘。设使选仙编姓氏，佩阿證果即前身。
题玉尺轴
作者：弘历
朝代：清
体裁：五言律诗

转折成玉轴，展收资短长。底须较尺寸，恰合琢琳琅。阳货那能锲，裴元未足方。量材设絜矩，吁俊渴无遑。
题玉岑精舍
作者：弘历
朝代：清
体裁：古风

精舍西北隅，山深谷益奥。佳境自所閟，问景不恒到。今朝风气爽，乘兴试观徼。我马而人步，劳逸特殊调。易舆缓以进，数武一憩劳。结构栖岞崿，高低因势效。蜃窗坐游目，诸奇无遁貌。恰模右军帖，太冲同致诮。
题玉岑精舍
作者：弘历
朝代：清
体裁：古风

迤西径更幽，㠝岏历夐阻。眄彼委宛间，是我藏诗所。精舍若真人，不訢亦不拒。翛然任往来，夫岂劳言语。
题玉泉山吕祖洞
作者：弘历
朝代：清
体裁：七言绝句

一片白云掩石扉，推云古篆辨依微。空中孤鹤数声唳，应是岳阳三醉归。
题玉泉山罗汉洞
作者：弘历
朝代：清
体裁：古风

烟霞蔚峰腰，松篁匝洞口。如如应真辈，洞里乾坤守。常教月印心，不碍树生肘。每来寻故迹，是岂非昔有。点缀一新之，将毋著相否。
题玉泉山翠云堂
作者：弘历
朝代：清
体裁：七言律诗

苍崖秀入云容翠，择胜为堂号翠云。欲笑世间无活画，始知大块有真文。镇留岚气閒庭贮，时落钟声下界闻。我到玉泉常得句，为缘此地脱尘氛。
题玉澜堂
作者：弘历
朝代：清
体裁：七言律诗

今年通闰立春迟，解冻东风尚勒之。已是偷閒节后至，仍看凝沼目前披。那须澜影饶清泚，且喜玉光弗动移。假藉名言奚底止，笑予结习未忘诗。
题玉澜堂
作者：弘历
朝代：清
体裁：五言律诗

堂近勤政殿，游山所必临。仍看元玉凝，漫说碧澜沈。爱俯静宁体，殊澄浮动心。敕几有如此，大宝敢忘箴。
题玉澜堂
作者：弘历
朝代：清
体裁：五言律诗

堂陛俯平湖，春冰雪满铺。迷离同一色，茗邈泯方隅。绝胜縠还绮，群栖雁与凫。静看坚白里，澜意讵宁无。
题玉澜堂
作者：弘历
朝代：清
体裁：五言律诗

微风弗拂湖，春暖渐冰苏。一澈照原有，不波纷乃无。隔年景依旧，过节暇来娱。坐此先咨政，敕几敢懈吾。
题玉澜堂
作者：弘历
朝代：清
体裁：古风

澜实水所有，玉名水所无。借名以喻实，名实原不殊。溪堂俯临之，稚春冰尚铺。幻名仍幻矣，真实孰真乎。
题玉澜堂
作者：弘历
朝代：清
体裁：七言律诗

玻瓈窗户朗而空，远近湖山一览通。暖律渐催晓春盎，元冰都作绿波融。云容又布淡浓势，雪意还迟想像中。已是优沾更希泽，利农念讵有终穷。
题玉澜堂
作者：弘历
朝代：清
体裁：六言诗

窗虚大食玻瓈，澜光翻漾檐低。富有四时风月，净无一点尘泥。来往画情舴艋，翱翔诗趣凫鹥。每到兴怀各别，不妨触绪留题。
题玉澜堂
作者：弘历
朝代：清
体裁：五言律诗

窗蜃临池玉，空澄与目谋。风来每拂水，澜作却非流。动有文章趣，静无起灭沤。蓄波今岁盛，喜足灌田畴。
题玉澜堂
作者：弘历
朝代：清
体裁：七言律诗

迤逦沿堤步辇行，书堂小坐俯昆明。阶高水落害诚小，渠引田浇利实宏。无碍蒲卢原勃长，有欣凫雁亦和鸣。玉澜颇藉斯滤涤，望久焦劳意未平。
题玉玲珑馆
作者：弘历
朝代：清
体裁：七言律诗

假山堆作玉玲珑，群玉中间有路通。不效未央誇间璧，尚惭大禹是卑宫。碧璈声出竹敲砌，古鉴光呈月隐栊。翰墨林非资博雅，时因粥粥省吾躬。
题玉玲珑馆
作者：弘历
朝代：清
体裁：七言律诗

绿琼绕砌戛玲珑，真玉应劳追琢工。光透一轮宁碍月，声敲六律雅宜风。桃诗还为思韩愈，笛赋何须咏马融。静对恰如参半偈，是无色色不空空。
题玉琴轩
作者：弘历
朝代：清
体裁：五言律诗

一水无不贯，引流处处通。随形作曲直，得韵即商宫。相悦齐侯角，独奇蔡氏桐。五弦今久废，五字古犹同。
题玉琴轩
作者：弘历
朝代：清
体裁：七言律诗

渐辞谷口渐溪边，遂造溪轩一听泉。谢彼指工攫挥法，起予心在徵招弦。松风却暑泠泠者，月露知音淡淡然。惟是薰披仰我舜，宁须海泛悟其连。
题玉琴轩
作者：弘历
朝代：清
体裁：七言绝句

细泉阶下注冰渠，今日丝桐讶涩疏。漫道寂寥艰著句，小春景槩故逢初。
题玉镂天禄校书图
作者：弘历
朝代：清
体裁：七言绝句

校书天禄汉王孙，太乙来临藜照论。开辟以前书既授，今何其事一无存。
题玉镂小屏
作者：弘历
朝代：清
体裁：五言绝句

盈寸玉为屏，玉人偃若生。指顾溪桥畔，江山不尽情。
题玉镂小屏 其一 竹林逸致
作者：弘历
朝代：清
体裁：七言绝句

竹林笑傲七贤同，始末原标晋史中。欲问幕天席地者，谁诚不负玉人攻。
题玉镂小屏 其二 香社高风
作者：弘历
朝代：清
体裁：七言绝句

敲棋抚画乐忘形，发白何妨双眼青。遗迹松年半疑信，岂如玉汝看斯屏。
题玉镂戏婴图
作者：弘历
朝代：清
体裁：五言绝句

巧以峚山质，还成玉笋姿。天机活泼处，引我少怀思。
题玉镂戏婴图
作者：弘历
朝代：清
体裁：五言绝句

芸编在手中，戏不废研攻。鱼缸如置侧，便拟是温公。
题玉镂燕子矶
作者：弘历
朝代：清
体裁：七言律诗

磨琢浑成燕子矶，登峰揽胜忆依稀。长江万古流不尽，南国四巡过已违。祇是民情忘未得，设于景物恋斯非。句吟乙酉分明泐，觉愧如他玉有辉。
题玉镂石湖景杯
作者：弘历
朝代：清
体裁：七言绝句

玉石子如犀角材，镂杯明制试摹哉。上方山顶楞伽寺，忆我其间得句回。
题玉镂砚屏图 其一 玩鹅
作者：弘历
朝代：清
体裁：七言绝句

清防耐可置书几，于砚南宜北未宜。设使换鹅徵往事，在前真者怵临池。
题玉镂砚屏图 其二 放鹤
作者：弘历
朝代：清
体裁：七言绝句

抚松回首看放鹤，任去无心亦任还。如玉其人泯姓氏，云龙山也抑孤山。
题玉镂达摩面壁图
作者：弘历
朝代：清
体裁：七言绝句

坐断千秋讵九年，世人祗道用心坚。如能识得经遮眼，壁与牛皮一例穿。
题玉镂韘上泉傍观梅图
作者：弘历
朝代：清
体裁：五言律诗

山边复水边，忽见一枝妍。人讶弄珠是，泉犹瀑布悬。风流香足鄙，跌宕格堪传。春信来何似，无殊矢在弦。
题玉镂鸳鸯屏
作者：弘历
朝代：清
体裁：五言律诗

质是曾潜璞，形如宛在梁。底须七十二，真叶肃雍祥。诗昔称崔珏，池今见霍光。亶哉双玉合，佳祉兆安康。
题玉韘
作者：弘历
朝代：清
体裁：七言律诗

和阗产玉土华浮，何必端惟古玉求。却我输前频注中，孤他依旧事雕锼。鹄侯久置笑空佽，马射勉为藉引彄。外晕紫云中白月，诘戎随处可忘不。
题玉鹊头竹杖
作者：弘历
朝代：清
体裁：七言绝句

良玉鹊形宜杖头，配之竹弗短非脩。幸犹健步未扶用，望雨艰时用合愁。
题王世贞涵星砚
作者：弘历
朝代：清
体裁：七言绝句

大海涵星沈不沈，式如玉亦式如金。设云何故珍鸲眼，藉用文房鉴古今。
题王俭撰褚渊碑文
作者：弘历
朝代：清
体裁：古风

资父以事君，本天经地义。彦回以孝称，胡甘二姓事。可怜石头城，口碑有公议。仲宝树绰楔，乃复腾文字。光辅五君同，寅亮二代逮。将为直笔书，抑为同恶济。昭明但选文，取裁失节制。
题王元杰春秋谳义
作者：弘历
朝代：清
体裁：古风

听讼吾犹人，无讼以为本。春秋经世书，道德齐礼谨。尊王而贱霸，赖是以示准。人心与天理，藉斯以不泯。谳有评狱义，狱实刑之引。春秋岂其然，求精失之远。梦得已一误，元杰重儓允。后贤议前贤，辩驳恣口吻。类此各标长，充栋奚能尽。
题王元逢芳杏丛兰即用其韵
作者：弘历
朝代：清
体裁：五言绝句

绛云低紫箭，静态惹真香。董林将屈畹，雅合引同堂。
题王冕梅花
作者：弘历
朝代：清
体裁：七言绝句

野弗嫌狂丰弗肥，至哉艺也入精微。世间赝作会稽者，貌已不然神更非。
题王原祁仿古六帧 其一 仿董源疏林浮黛
作者：弘历
朝代：清
体裁：七言绝句

几株古树几重山，北苑精神想像间。忆得香光图婉娈，草堂曾是对高閒。
题王原祁仿古六帧 其三 仿米友仁云山新霁
作者：弘历
朝代：清
体裁：七言绝句

宿雨初收晓烟泮，石渠真迹此无殊。欲知两米微分处，可指山非鹘突图。
题王原祁仿古六帧 其二 仿惠崇江南春色
作者：弘历
朝代：清
体裁：七言绝句

轻云欲作雨丝丝，绿柳红桃映水湄。恰是去年春二月，行春桥畔问春时。
题王原祁仿古六帧 其五 仿黄公望翠岑精舍
作者：弘历
朝代：清
体裁：古风

精舍高低翠岑据，老松虬张石虎踞。虽称仿古各体俱，却是自家得力处。
题王原祁仿古六帧 其六 仿吴镇溪山无尽
作者：弘历
朝代：清
体裁：七言绝句

祇在精神不在工，寒泉曲折竖峰崇。伊人墨妙曾无尽，意与溪山正复同。
题王原祁仿古六帧 其四 仿赵孟頫桃源春昼
作者：弘历
朝代：清
体裁：七言绝句

临溪野彴背山堂，洞里乾坤世外乡。常看桃花红满树，不教飞去引渔郎。
题王原祁仿古画帧 其一 仿李成
作者：弘历
朝代：清
体裁：古风

镂冰剪水后，归云烘日时。老笔意无尽，九峰霁若斯。曲栈冻泥滑，幽人出户迟。
题王原祁仿古画帧 其七 仿吴镇
作者：弘历
朝代：清
体裁：古风

写竹不同吴，作石略如沈。气韵以为胜，滃濛馀墨沈。宜与硕人居，箪食而瓢饮。
题王原祁仿古画帧 其三 仿巨然
作者：弘历
朝代：清
体裁：古风

留白弗为云，渍墨能生烟。层峰堆湿润，其状幻万千。津逮自伊谁，不问知巨然。
题王原祁仿古画帧 其二 仿范宽
作者：弘历
朝代：清
体裁：古风

丹枫与翠柏，高下笼萦纡。飞泉落回溪，飒沓鸣笙竽。记得田盘路，往往入斯图。
题王原祁仿古画帧 其五 仿黄公望
作者：弘历
朝代：清
体裁：古风

夏山非冬山，而何蔚紫色。徐悟晓日烘，丹霞出崱屴。斯可以意会，不可以工得。
题王原祁仿古画帧 其八 仿倪瓒
作者：弘历
朝代：清
体裁：古风

飒景摹云林，满目如清秋。消寒偶拈笔，那问形似不。题曰适然集，宜粘读画楼。
题王原祁仿古画帧 其六 仿王蒙
作者：弘历
朝代：清
体裁：古风

小帧成戊子，逾周甲始题。西清旧命吟，多作古与稽。晨星今馀谁，疏草木者嵇。
题王原祁仿古画帧 其四 仿高克恭
作者：弘历
朝代：清
体裁：古风

法本传海岳，惨淡神微露。暮霭归秋谷，谷村不知处。即今过房山，此景犹常遇。
题王原祁山水
作者：弘历
朝代：清
体裁：七言绝句

麓台老笔俨如生，户外松泉应答声。我亦锡山曾耳食，不思山景忆民情。
题王原祁山水卷
作者：弘历
朝代：清
体裁：五言律诗

松绿枫丹候，山萦水抱间。溪堂相对搆，野彴那须弯。倪意参黄法，神超致趣閒。伊人求不得，作者姓当颜。
题王原祁松壑流泉小景
作者：弘历
朝代：清
体裁：古风

蜀纸才盈尺，千里江山具。每于疏处佳，恰向淡中悟。洞壑何䆗窱，云岩若无路。界青走白龙，平溪待其赴。孤村关鹿柴，掩映松杉树。其背起高峰，飞鸟不能度。巃□顑万寻，展矣山灵铸。宿闻评画法，是景诚堪住。挂壁云烟湿，卓午如日暮。晏坐草亭中，题此亭中句。
题王原祁画扇
作者：弘历
朝代：清
体裁：七言律诗

扈跸词臣六法工，箑头作绘舜庭同。历多年尚精神蔚，值长夏犹想像中。野水倒明山巀嶭，幽斋深隐树茏葱。翘思当日薰风意，解愠增予勖惕衷。
题王原祁秋山图
作者：弘历
朝代：清
体裁：古风

三庚无那暑气炎，纱棂八面开书室。吟哦静里遣小年，左图右史陈无逸。挂壁吴绫装尺幅，本朝作者麓台笔。规模唐宋弱元明，胸中自有天然质。一川平远万里空，插天青嶂高无匹。尤爱老松岩腰出，羊肠难上疑盩厔。溪亭对此听飞涛，苍石白泉复澎泌。如是坐观兼卧游，观游两忘三即一。满座清凉似作秋，梧梢轻籁飘瑟瑟。不知题句者为谁，长掇芬菁消永日。
题王原祁秋山晴霁图
作者：弘历
朝代：清
体裁：七言律诗

晴霁秋山仿道人，墨猪拈出露精神。不离不即诸峰朗，曰色曰空一意真。溪落宽中坦呈镜，泉从仄处迥垂绅。既然悟得超三昧，笔墨何须言以谆。
题王原祁虞山秋色图
作者：弘历
朝代：清

虞山山色朝夕变，惟有秋光最可人。老笔萧萧为写照，高松落落皆传神。尽饶红叶争繁艳，却与白云结好邻。吴下年年秋不改，麓台几度参迷因。
题王原祁雪景
作者：弘历
朝代：清
体裁：古风

宣纸一幅刚尺一，中有千山高嵂崒。摩挲象轴认虫文，喜是麓台老来笔。麓台年老笔亦老，洗净铅华存秀质。当轩为展玉屏幛，别有石笋天边出。槎枒古木无万数，苍松叶在阴犹密。盘折羊肠围山腰，替戾铃声飘塔室。忆昨盘山最上盘，巉岩偶驻金吾跸。谓当积素复来观，旋念执事增寒慄。今朝披图正雪后，十四从知原二七。坐教心地足清凉，把玩閒吟看折堲。
题王孟端斋宿听琴图
作者：弘历
朝代：清
体裁：七言律诗

雅会瀛洲翰墨筵，琴心何论有无弦。相于明月清风际，只在高山流水边。佳话适然传此日，弹章偶未挂当年。柯亭刘井经游处，恍悟翩翩作者贤。
题王宠登瀛砚
作者：弘历
朝代：清
体裁：七言绝句

永和既仿右军帖，贞观还摹学士图。岂不托怀千载寿，雅宜今日亦知乎。
题王希孟千里江山卷
作者：弘历
朝代：清
体裁：七言律诗

江山千里望无垠，元气淋漓运以神。北宋院诚鲜二本，三唐法总弗多皴。可惊当世王和赵，己讶一堂君若臣。曷不自思作人者，尔时调鼎是何人。
题王振鹏鱼藻图
作者：弘历
朝代：清
体裁：七言绝句

古泮无鱼有藻耳，孤云小卷趣堪论。设如抛向池中去，拾起定知空纸存。
题王振鹏龙池竞渡图·其一
作者：弘历
朝代：清
体裁：七言绝句

兰亭脩禊暮春时，开放金明竞水嬉。妙笔孤云传胜事，不教午日独称奇。
题王振鹏龙池竞渡图·其三
作者：弘历
朝代：清
体裁：七言绝句

烟里楼台镜里花，尚闻雷动笑声哗。千秋佳胜率如此，独许骚人说梦华。
题王振鹏龙池竞渡图·其二
作者：弘历
朝代：清
体裁：七言绝句

龙骧惯弄水龙舟，教战昆明古有由。齐赴锦标难夺得，五云高拥宝津楼。
题王时敏晴岚烟翠长卷
作者：弘历
朝代：清
体裁：古风

王氏山水多超群，岂于维也得脉亲。宋元明已难数论，本朝作者三其人。翚与时敏原祁抡，是卷乃出时敏真。平生多作小帧存，似此长卷诚希珍。崇峦大壑何纷纭，山村水郭鸡犬闻。连林叠巘曲抱原，荡以云气蓊氤氲。渔者樵者耕读勤，宅兹天宇胥天男。濛濛湿润不可扪，迥然去情而得神。七十七叟游戏皴，精力弗减年少洵。晴岚烟翠王澍云，书以九府圜法文。我时二月方东巡，岱宗近瞻五岳尊。以画质境难区分，作为长歌纪绝伦。何当以是亿万民，置斯乐土咸饱温，澹华去侈都还淳。
题王时敏王鉴山水合册 其一 溪坪云坞
作者：弘历
朝代：清
体裁：五言律诗

层白千溪瀑，深青九夏山。云容方酿雨，树态总含閒。游客未寻径，枯僧早闭关。如云师范缓，似不似之间。
题王时敏王鉴山水合册 其七 翠壑丹台
作者：弘历
朝代：清
体裁：五言律诗

生翠千层壑，烧丹百尺台。有山隔尘世，不海亦蓬莱。云自吐金鼎，露谁饮玉杯。仙如谢资藉，此地若为哉。
题王时敏王鉴山水合册 其三 秋林萧寺
作者：弘历
朝代：清
体裁：五言律诗

秋林红间绿，深处有禅宫。村屋还相近，山蹊若可通。居斯或摩诘，谒者定璿公。神契大痴处，那论同不同。
题王时敏王鉴山水合册 其九 群峰叠涧
作者：弘历
朝代：清
体裁：五言律诗

一峰一起伏，一涧一回环。乃悟诗文境，原同图画间。无殊富春岭，那数秣陵山。欲扫溪桥路，閒当数往还。
题王时敏王鉴山水合册 其二 竹泉清听
作者：弘历
朝代：清
体裁：五言律诗

泽畔是谁乎，依稀楚大夫。赋兰应有间，听筑且为娱。泉唱竹相和，竹于泉则喁。石渠法堪證，铁网得珊瑚。
题王时敏王鉴山水合册 其五 深岩浓翠
作者：弘历
朝代：清
体裁：五言律诗

傍峰皆拱揖，大岭独隆崇。游可复居可，内空还外空。翠浓缘过雨，响飒欲吟风。龙宿郊民法，神同别撰中。
题王时敏王鉴山水合册 其八 松溪草阁
作者：弘历
朝代：清
体裁：五言律诗

覆屋惟诛草，起楼非背山。松阴常匼匝，溪水自潺湲。适足供吟啸，居然谢往还。应须笑文景，名姓噪人寰。
题王时敏王鉴山水合册 其六 林阴高槛
作者：弘历
朝代：清
体裁：五言律诗

古屋乔林下，凭栏阿那谁。泉声高处落，溪色远边披。小阁满风际，夏山欲雨时。不知默会者，可解许浑诗。
题王时敏王鉴山水合册 其十 晴崖积素
作者：弘历
朝代：清
体裁：五言律诗

一家合笔墨，十幅具云岚。堪拟难兄弟，何须论北南。霁光凝阴岭，寒气逼岩庵。闭户山僧好，安禅悟毗昙。
题王时敏王鉴山水合册 其四 峡树溪钟
作者：弘历
朝代：清
体裁：五言律诗

山复涧之澳，花宫隐碧巇。一庭静忍草，万树总禅枝。钟韵寺楼出，溪声古渡随。欲询应答者，可悟七条披。
题王晋卿九成宫图
作者：弘历
朝代：清
体裁：七言律诗

精工浑是李昭道，题识却称王晋卿。避暑恰欣窗纳爽，飞泉本自杖疏清。羲坛禹洞高低辨，月宇云轩掩映呈。为问作铭合谁氏，不忘规定魏元成。
题王渊三白献瑞图
作者：弘历
朝代：清
体裁：七言律诗

石傍芍药不须栏，素质全胜湖缬丹。栩栩采香来粉翅，嘐嘐顾影刷银翰。爱他名寓祥花卜，属我望殷瑞叶攒。忖度人心故应尔，宁当一例画家看。
题王渊写生用刘体仁诸人分赋诗韵 其一 刘体仁咏水月
作者：弘历
朝代：清
体裁：古风

一月印千江，千江一月影。曰是已落非，虽寒却弗冷。水掬即还离，风吹散复整。云何以言诠，妙在虚无境。
题王渊写生用刘体仁诸人分赋诗韵 其七 恒春圃
作者：弘历
朝代：清
体裁：五言律诗

何处识春工，圃恒十笏中。无多栽莳费，不断麝兰风。生意四时具，韶光一室融。养培方寸地，亦欲此相同。
题王渊写生用刘体仁诸人分赋诗韵 其三 潘耒咏芦
作者：弘历
朝代：清
体裁：七言绝句

烟波惯与作茫茫，风想轻盈月想光。怪底写生传若水，由来寓意不离方。
题王渊写生用刘体仁诸人分赋诗韵 其二 高层云咏桂
作者：弘历
朝代：清
体裁：古风

不托小山托秋渚，淡霭轻烟自吞吐。无根恰合月中生，吴刚那问园与圃。影笼瑶殿七宝装，香拂舞袖霓裳羽。皋涂天竺漫区分，总一净明广寒宇。
题王渊写生用刘体仁诸人分赋诗韵 其五 魏坤咏萍
作者：弘历
朝代：清
体裁：古风

点点委浪萍，浮浮贴水青。生来弗著地，飘去不离茎。浅亦无虑胶，涨亦与之平。许浑喻波上，世态何重轻。
题王渊写生用刘体仁诸人分赋诗韵 其六 宋至咏花鸭
作者：弘历
朝代：清
体裁：七言绝句

明是双鸳认花鸭，应爱杜诗特臻妙。虽然名相属人为，秋水宁知分别照。
题王渊写生用刘体仁诸人分赋诗韵 其四 查慎行咏蓼
作者：弘历
朝代：清
体裁：古风

秋色入池塘，蓼花粲沙渚。袅袅不禁风，离离如泫雨。莲朵已难同，芦穗还堪侣。垂岸非江蓠，盈把谁汝伫。
题王渊秋塘立鹭卷
作者：弘历
朝代：清
体裁：七言律诗

郭王画法各师良，独撰写生尤出常。细腻中仍饶古朴，经营外别见苍凉。一双白鹭芦花立，半朵红莲秋水茫。作者分明注论语，再斯可矣味犹长。
题王渊竹鸟图
作者：弘历
朝代：清
体裁：五言绝句

野竹可医俗，幽禽不识名。风来浑欲动，春入定能鸣。
题王炳仿王蒙松路仙岩图
作者：弘历
朝代：清
体裁：七言绝句

松路仙岩王迹真，仿临一再得精神。艺惟师古过时辈，因悟菁莪作育人。
题王炳仿赵伯驹春山图二首·其一
作者：弘历
朝代：清
体裁：七言绝句

峰青湖碧春方鬯，柳绿桃红景向暄。论趣全规仲长统，画情犹是宋王孙。
题王炳仿赵伯驹春山图二首·其二
作者：弘历
朝代：清
体裁：七言绝句

水塍陆町起农功，山市溪廛致弗同。学手居然成古画，綵云不散让图中。
题王炳山水
作者：弘历
朝代：清
体裁：七言绝句

夏山欲雨树生凉，略法惟期气韵长。此是宗苍不传秘，披图何异慕中郎。
题王炳山水
作者：弘历
朝代：清
体裁：七言绝句

招提莲社白云隈，门外飞泉落涧洄。讶彼客人岂陶氏，石桥何事策驴回。
题王炳山水
作者：弘历
朝代：清
体裁：七言绝句

欲雨夏山气郁苍，层林湿润意先凉。筥锄农父野桥过，放水溪田防寖秧。
题王炳山水四首 其一 桃坞新耕
作者：弘历
朝代：清
体裁：七言绝句

雨过春山似沐新，红桃绿柳压塍鳞。问伊相肄农耕者，可是钞锣溪里人。
题王炳山水四首 其三 枫林晚坐
作者：弘历
朝代：清
体裁：七言绝句

振衣傲睨坐厜㕒，童子壶筇落后迟。此老一时如属咏，恰应绝壁过云时。
题王炳山水四首 其二 竹楼烟雨
作者：弘历
朝代：清
体裁：七言绝句

山阁风来送雨丝，溪烟峦霭接迷离。诗情入梅道人画，画意出许员外诗。
题王炳山水四首 其四 板桥风雪
作者：弘历
朝代：清
体裁：七言绝句

万磴冰镂盘栈道，两峰玉削锁岩关。蹇驴问彼冲寒者，多少诗情得此间。
题王炳水村春色小卷
作者：弘历
朝代：清
体裁：七言律诗

霁景分明浮远空，春山无雨亦濛濛。东村西坞溪光外，绿柳红桃烟霭中。放鸭言归小艇系，牧牛欲出野桥通。行幐携去南巡卷，展咏翻牵思不穷。
题王炳画水村春色卷用旧题句韵
作者：弘历
朝代：清
体裁：七言律诗

古寺僧房悟色空，那论云淡与烟濛。拈吟却值行斋暇，展看因携束箧中。为缱吴江千里隔，况临德水一舟通。偶然祇可飞遥兴，正务巡方在振穷。
题王炳雪崖高士
作者：弘历
朝代：清
体裁：七言律诗

峭壁层岚玉作皴，俯临千丈耸嶙峋。渔人尚集寒潭网，高士方收野艇纶。独上崇崖聊纵目，何妨薄冷足怡神。孤舟蓑笠由来惯，生面羊裘此富春。
题王献之送梨帖
作者：弘历
朝代：清
体裁：七言绝句

送梨未审于何氏，凌雪宛看大谷珍。因王昔有得羊者，题语欣逢笔谏人。
题王绂溪山渔隐图叠庚子诗韵
作者：弘历
朝代：清
体裁：七言律诗

分补四图偿旧失，犹思愿海满僧难。石渠特出山人迹，古寺留供过客观。王画吴书都弗阙，亡凡存楚那穷端。笑他微有不足处，御笔经题恐属官。
题王绂秋亭远岫即用其韵
作者：弘历
朝代：清
体裁：七言绝句

秋江近岸一亭孤，四壁无窗纸不糊。自弗还山谁未遂，笑他望岫写成图。
题王绂秋江泛艇
作者：弘历
朝代：清
体裁：五言律诗

波面潋秋风，遥峰望不穷。船头俯溪客，屋底背山翁。溪趣和山趣，人同志弗同。似嫌羡鱼者，骋目送飞鸿。
题王绂端石玉堂砚
作者：弘历
朝代：清
体裁：七言绝句

轩称友石昔曾藏，何事山人羡玉堂。绂芾由来久通用，漫须错认米襄阳。
题王绂草堂云树即用其韵
作者：弘历
朝代：清
体裁：七言绝句

野亭独坐那嫌孤，心托遥峰朗不糊。归与弗归原在已，底须惆怅寄诗图。
题王绂诗画卷
作者：弘历
朝代：清
体裁：七言律诗

佳处可游亦可居，拟将踪迹混樵渔。溪光不让琉璃也，峰色翻看图画如。洋泌乐饥诚切彼，小山招隐雅殷予。陪游驸马更何事，欲起九龙一问诸。
题王羲之七月都下二帖真迹卷
作者：弘历
朝代：清
体裁：古风

墨迹与钩模，品如形影分。千秋赏鉴家，聚讼徒纷纷。二帖名久膻，片羽真不真。贞观暨绍兴，小玺文如新。聊当面目观，还轻耳食伦。
题王羲之时晴帖册
作者：弘历
朝代：清
体裁：七言绝句

老矣三年命捉刀，祥霙应节霈恩豪。获麟釐汭迎上日，七字因之重涉毫。
题王羲之游目帖真迹·其一
作者：弘历
朝代：清
体裁：六言诗

真是吉光片羽，宛然入木七分。潇洒三希昼永，别逢晋右将军。
题王羲之游目帖真迹·其二
作者：弘历
朝代：清
体裁：六言诗

汶岭峨眉好在，兰亭乐毅剩名。怪底龙跳笔法，鼻祖白云先生。
题王翚万顷沧波小景
作者：弘历
朝代：清
体裁：七言绝句

石谷曾收十万图，何人粉本此重摹。无端挂一伪为是，正叔诗兼补以诬。
题王翚临燕文贵武夷叠嶂图
作者：弘历
朝代：清
体裁：六言诗

苍古微变王体，精严因仿燕宗。要自不失神韵，亦能有发吟胸。偨池万林环抱，窈窕九曲包容。若论雪江本色，此则有为法踪。
题王翚仿曹知白小景
作者：弘历
朝代：清
体裁：七言律诗

竹木周遭茅屋低，远山澹澹草萋萋。长日闭关惟扫榻，清斋爨鼎或蒸藜。君如有意开牖北，我亦无端识云西。梳翎双鹤松阴静，弹舌一声今古齐。
题王翚仿王绂山水
作者：弘历
朝代：清
体裁：五言律诗

避暑写秋景，金�笔底含。浓青犹在树，淡白已浮岚。野客笠凭榭，渔人网下潭。自云仿王绂，把对绂将惭。
题王翚匡庐读书图
作者：弘历
朝代：清
体裁：七言绝句

瀑迥山深水阁虚，高张上伏乐几馀。底缘却得尘千斛，匡俗先生此卜居。
题王翚十万图册 其一 万竿烟雨
作者：弘历
朝代：清
体裁：七言绝句

十万图摹高士倪，万竿烟雨占前题。忽然忆得两竿直，此是南华示物齐。
题王翚十万图册 其七 万树秋声
作者：弘历
朝代：清
体裁：七言绝句

入律金�万籁加，清商声叶胜筝琶。怪伊曾未出古北，景写山庄了不差。
题王翚十万图册 其三 万山云起
作者：弘历
朝代：清
体裁：七言绝句

容容霮䨴锁崔嵔，意想难分聚与开。著个草亭眄滃蔚，精神知自雪江来。
题王翚十万图册 其九 万峰飞雪
作者：弘历
朝代：清
体裁：七言绝句

雪景由来抚元镇，万峰高下玉同皴。家原饶蓄弃弗顾，其性知为喜冷人。
题王翚十万图册 其二 万点青莲
作者：弘历
朝代：清
体裁：七言绝句

正是清和四月天，渌波万点贴田田。不为花乃全为叶，企慕应于李谪仙。
题王翚十万图册 其五 万壑争流
作者：弘历
朝代：清
体裁：七言绝句

落云擘峡各争雄，就下都归大壑潨。莫谓其源有差别，流同应足识源同。
题王翚十万图册 其八 万里清光
作者：弘历
朝代：清
体裁：七言绝句

平远秋江万里天，微波不动月澄鲜。高人舣棹非垂钓，为爱清光未忍眠。
题王翚十万图册 其六 万松叠翠
作者：弘历
朝代：清
体裁：七言绝句

蟠虬谡籁罨孱颜，仿佛凤山东角山。不认梵宫认书院，每教得句在其间。
题王翚十万图册 其十 万横香雪
作者：弘历
朝代：清
体裁：七言绝句

性冷偏兹写十万，迂翁寓意究缘何。想因绘事祝人寿，千叟年斯倍蓰过。
题王翚十万图册 其四 万卷书楼
作者：弘历
朝代：清
体裁：七言绝句

书楼即是清閟阁，识语分明纪寿平。可识胸无万卷者，纵然能画祗成伧。
题王翚图孟浩然诗
作者：弘历
朝代：清
体裁：七言绝句

两山狭水水潆回，叠树生云云合开。坐客凭窗正疑孟，佳宾策蹇證而来。
题王翚山水画册 其一 苍山萧寺
作者：弘历
朝代：清
体裁：七言绝句

碧宇苍山空不空，林间微见寺楼红。板桥流水隔尘界，祗合习禅住义公。
题王翚山水画册 其七 古木寒鸦
作者：弘历
朝代：清
体裁：七言绝句

归鸦绕树觅栖枝，村舍柴门欲闭时。早作暮休无别事，阿瞒那学赋雄词。
题王翚山水画册 其三 秋山溪阁
作者：弘历
朝代：清
体裁：七言绝句

飒飒秋山澹澹溪，溪光山色蔚茫迷。几楹水阁凭虚架，合付骚人点笔题。
题王翚山水画册 其九 山光竹影
作者：弘历
朝代：清
体裁：七言绝句

溪上书堂暑气消，板桥过客早相招。共欣竹影宜疏密，解使山光能荡摇。
题王翚山水画册 其二 草庐款鹤
作者：弘历
朝代：清
体裁：七言绝句

诛茅竹里学僧庵，鹤子殷勤似对谈。一种元人传简澹，纵横画史岂容探。
题王翚山水画册 其五 云在水流
作者：弘历
朝代：清
体裁：七言绝句

白云似水偏常在，碧水如云却自流。不竞俱迟谁解会，都从石谷笔端收。
题王翚山水画册 其八 秋林远岫
作者：弘历
朝代：清
体裁：七言绝句

秋林萧飒意含霜，远岫云端色欲苍。不拟画家倪范派，瓣香独识有香光。
题王翚山水画册 其六 江村晓色
作者：弘历
朝代：清
体裁：七言绝句

柳放丝条桃作花，笼村箓竹映波斜。平江春晓行舟处，祗惜溪烟一半遮。
题王翚山水画册 其十 云林湿翠
作者：弘历
朝代：清
体裁：七言绝句

春云低似掩林扉，步向丛间欲湿衣。寺阁可看不可入，绝蹊径处是禅机。
题王翚山水画册 其四 溪桥策杖
作者：弘历
朝代：清
体裁：七言绝句

背郭茅堂竹作垣，碧溪澹沲绕衡门。板桥策杖知谁氏，文敏目成图水村。
题王翚山水画册·其一
作者：弘历
朝代：清
体裁：古风

乐土无俗事，秋山有古姿。清晖已三竿，高人出户迟。问谁会此趣，作者黄大痴。
题王翚山水画册·其七
作者：弘历
朝代：清
体裁：古风

陌头杨柳色，天涯芳草菲。凝妆上翠楼，王孙归未归。妙哉诗外意，子夜安能妃。
题王翚山水画册·其三
作者：弘历
朝代：清
体裁：古风

灌木荫佳时，山中小年夏。却似维摩诗，诗以无言写。点头听经辈，尽是科头者。
题王翚山水画册·其九
作者：弘历
朝代：清
体裁：古风

飞流纷万派，峣峰矗千状。巘发与壑须，一写天籁放。耳食恰宜听，目谋不可望。
题王翚山水画册·其二
作者：弘历
朝代：清
体裁：古风

灵山能出云，叆叇满封中。林斋坐对客，润逼冠芙蓉。长笑进履人，功成寻赤松。
题王翚山水画册·其五
作者：弘历
朝代：清
体裁：古风

厓屋枕秋江，琴音镇日淙。耳观一以悟，心旌底用降。看竹问主人，居士应姓庞。
题王翚山水画册·其八
作者：弘历
朝代：清
体裁：古风

山穷若无路，林豁忽有家。磴道接云关，梯岩飞白斜。疑在天成阁，万景参窗纱。
题王翚山水画册·其六
作者：弘历
朝代：清
体裁：古风

近林锁烟光，远峰湿云气。重溪渺难即，弄棹岂无谓。匪慕熊罴钓，为爱莼鲈味。
题王翚山水画册·其十
作者：弘历
朝代：清
体裁：古风

白石露齿齿，清泉滴泠泠。长烟一空白，好山四季青。略彴无人过，可以读黄庭。
题王翚山水画册·其四
作者：弘历
朝代：清
体裁：古风

有筇倦不支，有书慵且置。跏趺白昼静，翛然无一事。鹿苑夫岂遥，不出十笏地。
题王翚摹古十二帧 其一 园林春午
作者：弘历
朝代：清
体裁：五言律诗

欹岸柳丝绵，缘坡碧草芊。有台临曲渚，无客系轻船。野彴才平水，翠楼若隐烟。半仙游戏罢，高架静鞦韆。
题王翚摹古十二帧 其七 烟峦初翠
作者：弘历
朝代：清
体裁：五言律诗

峣峰初欲霁，云尚护其根。已见林容濯，如闻瀑水喧。远天收雨脚，古寺静风幡。深得大痴意，房山底足论。
题王翚摹古十二帧 其三 夏山欲雨
作者：弘历
朝代：清
体裁：五言律诗

景是夏山雨，法摹吴仲圭。中年浑董派，侧幅重翚题。万涧潺湲落，千峰荟蔚跻。风来寺楼满，洗钵悦招提。
题王翚摹古十二帧 其九 叠嶂澄泉
作者：弘历
朝代：清
体裁：五言律诗

叠嶂忽怒起，其根迸石泉。宫商近清听，天水远澄鲜。小景创关氏，大图成石田。一时参合相，六法喜兼全。
题王翚摹古十二帧 其二 白云出岫
作者：弘历
朝代：清
体裁：五言律诗

一空铺白絮，双岫罨青螺。神以互吞吐，韵为相荡摩。果然见石谷，曾是出鸥波。漫向虞廷颂，高标隐者多。
题王翚摹古十二帧 其五 水流云起
作者：弘历
朝代：清
体裁：五言律诗

沧江起怒云，霵雨立披纷。风势倏先动，雷声若可闻。居然展张画，全是貌韩文。作解利农后，天龙岂诩勤。
题王翚摹古十二帧 其八 江雨泊舟
作者：弘历
朝代：清
体裁：五言律诗

江上暴霖作，烟舟未可开。防风远石壁，待霁聚沙隈。旅况诚肖矣，渔歌亦罢哉。水禽独无碍，飞去又飞来。
题王翚摹古十二帧 其六 空林积雨
作者：弘历
朝代：清
体裁：五言律诗

空山霁宿雨，处处有泉流。云护崖根重，露垂树杪稠。句传王摩诘，法是李营邱。野岸孤舟系，何曾惊海鸥。
题王翚摹古十二帧 其十 秋原平远
作者：弘历
朝代：清
体裁：五言律诗

秋原敞平远，秋气郁萧森。树缀禁风叶，鹤弹唳露音。石龛虚月相，茅屋空尘心。津逮知其自，倪迂狮子林。
题王翚摹古十二帧 其十一 湖村夜色
作者：弘历
朝代：清
体裁：五言律诗

夜色湖村别，濛濛似雨天。树梢软欲卧，苇叶重疑眠。渡口空支彴，滩头都系船。犹闻数声雁，嘹唳远云边。
题王翚摹古十二帧 其十二 修竹寒泉
作者：弘历
朝代：清
体裁：五言律诗

石罅有泉白，埭傍有竹脩。寒声入清影，介节映澄流。品格均臻静，神情自相投。何须称摹古，此意足千秋。
题王翚摹古十二帧 其四 松风水阁
作者：弘历
朝代：清
体裁：五言律诗

水阁双松下，陶家别面开。三层底须搆，二老镇为陪。风处凉满袖，涛中响殷雷。瀑声相问荅，谁解谱琴材。
题王翚石泉试茗
作者：弘历
朝代：清
体裁：七言绝句

崇山为障带清池，取水烹茶便且宜。著个胎仙茗鼎侧，知伊善反魏家诗。
题王翚重江叠嶂长卷
作者：弘历
朝代：清
体裁：七言律诗

钟陵秀色几筵前，心写长图似巨篇。不可名家论伯仲，当知造物藉传宣。重江约略成三月，大岭倭迟阅七年。读万卷书行万里，发为绘事故应然。
题王翚雪江图
作者：弘历
朝代：清
体裁：古风

辛丑暮春初得此，促成七字吟大旨。适当几暇重展观，正值六花频纷委。元气旁礴雪淋漓，即境即图浑一理。巃嵷玉岭落银瀑，曲径从中入林里。林开山远忽豁然，驴背谁家寻句子。并江岩耸倚高楼，映以读书或车氏。冷烟寒树忽隐现，又见琳宫云外峙。枯枝峭壁各尽态，江复环流溪阁迤。阁中可望隔溪路，路上旅人寒战齿。飞泉弗冻羃长松，招提白足游筇屐。峰回路转境愈深，冒雾高飞鸦阵起。崖宽波阔眺无际，复下远帆来玉�。别开生面殊赵黻，一例长江图万里。卷屋独殿小孤亭，诗情足补杜子美。空前绝后莫形容，运神著手嗟何以。真是长言之不足，舞之蹈之而已耳。
题王翚雪江图
作者：弘历
朝代：清
体裁：七言律诗

雪江曾咏宣和矣，生面别开视此乎。巫峡水声补杜句，富春岭法运黄图。鸦群字意浑难辨，驴背诗情若可呼。卷尾乾坤一亭在，目穷千古迥标孤。
题王著书千文真迹
作者：弘历
朝代：清
体裁：七言律诗

考古虽然多有舛，临池何碍是其长。一千文抚精神蕴，八百年腾纸墨光。初仕成都遇淳化，疑摹智永识欧阳。侍书际会传佳话，訾议宁须论米黄。
题王蒙东书草堂
作者：弘历
朝代：清
体裁：七言绝句

丈室烹茶剪烛时，草堂乘兴遂为之。既然当是丙之夜，策杖岩边复阿谁。
题王蒙乔岳初秋轴
作者：弘历
朝代：清
体裁：七言绝句

几缕白云意向閒，乔峰插汉绝跻攀。底知景是初秋候，红叶轻参绿树间。
题王蒙停琴听阮图
作者：弘历
朝代：清
体裁：七言绝句

山樵应是好古者，胡作停琴听阮图。何异三郎爱羯鼓，一夔岂逊仲容乎。
题王蒙多宝塔院图
作者：弘历
朝代：清
体裁：七言律诗

千福招提画补唐，润同董巨雅如王。曰无此君倪懒瓒，真有贤甥赵子昂。信具仙风及道骨，渠誇林韵与烟光。肯因书就阙题句，认取石渠继鉴章。
题王蒙天香深处图
作者：弘历
朝代：清
体裁：七言绝句

叶自青青花自黄，披图千载发天香。传神不朽宜斯在，未必周家永占堂。
题王蒙少白云松图
作者：弘历
朝代：清
体裁：七言律诗

太华巃嵷少白连，苍松盘自赫胥年。后生笑视金城柳，契友恒依玉井莲。�㙷有根皆倒壁，搪撑无树不参天。山樵那拟试刚斧，镇坐茅庵听谡然。
题王蒙层峦萧寺图
作者：弘历
朝代：清
体裁：五言律诗

峦叠枯荷叶，寺栖老衲寮。烟霞为世界，松竹伴昏朝。户迹绝双足，钟声披七条。林关客且止，未许易相招。
题王蒙山水
作者：弘历
朝代：清
体裁：七言律诗

树围茅舍竹笼扉，薖轴真宜静者机。漠漠峰容自张㡧，濛濛春气欲沾衣。不无僮仆供洒埽，那有宾朋论是非。高谢寻常隐士传，移文恐惹北山讥。
题王蒙山水
作者：弘历
朝代：清
体裁：五言律诗

落落苍松下，卜居绝四邻。清风永今日，明月是前身。有水隔尘世，无桥度客人。山樵高致在，底辨赝和真。
题王蒙山水
作者：弘历
朝代：清
体裁：七言绝句

蜿蜒磴道绕山腰，古树扶疏叠嶂峣。壶里人家崖口见，绿窗丹灶守佺乔。
题王蒙所性斋图
作者：弘历
朝代：清
体裁：七言律诗

峻岭崇山荷叶皴，乔松之下草房陈。子舆书里诠义路，天水法中契妙津。家计何须问鸡黍，斋居真足乐精神。睟然见面盎于背，所性存焉是个人。
题王蒙曲江草堂图
作者：弘历
朝代：清
体裁：七言绝句

山清水秀树苍苍，择胜偏宜筑草堂。自是古人企遥慕，不知为杜抑为张。
题王蒙有馀清图
作者：弘历
朝代：清
体裁：五言律诗

云横青嶂远，屋绕绿林疏。真觉乐无闷，堪名清有馀。山妻供鸡黍，野客话琴书。却笑骚人昔，何须更卜居。
题王蒙松壑高贤图
作者：弘历
朝代：清
体裁：七言绝句

茅檐商榷会清宾，妙义通微复入神。童子候门真解事，野桥更见盍簪人。
题王蒙松溪草堂图
作者：弘历
朝代：清
体裁：五言绝句

对坐茅檐下，谁能宾主分。高谈为底事，不可得而闻。
题王蒙松风泉石图
作者：弘历
朝代：清
体裁：七言绝句

有瀑垂垂有石磷，乔松为盖净无尘。数来屈指剧谈客，作者恰成益者人。
题王蒙梧馆鸣琴图
作者：弘历
朝代：清
体裁：七言律诗

假山围处泌真溪，结以茅庵隐者栖。膝弄恰宜孤鹤听，弦操不藉一僮携。花枝庭错红意野，梧叶檐笼绿荫齐。自有山樵清迥致，底须小印为重提。
题王蒙秋林万壑图
作者：弘历
朝代：清
体裁：七言绝句

秋绚峰姿纷紫翠，书披古道益精神。板桥策杖来过者，应是相咨奇字人。
题王蒙秋林散步
作者：弘历
朝代：清

不为荷叶皴，只作笋尖矗。峰脚横秋云，屋头笼古木。欲变画家格，别开生面目。策杖一行人，明告此意独。
题王蒙秋林散步
作者：弘历
朝代：清
体裁：古风

不为荷叶皴，祗作笋尖矗。峰脚横秋云，屋头笼古木。欲变画家格，别开生面目。策杖一行人，明告此意独。
题王蒙荆溪湿翠
作者：弘历
朝代：清
体裁：七言绝句

法脱寻常荷叶皴，荆溪湿翠写其真。林姿峰态胥如滴，兴引沾衣确赏人。
题王蒙长松飞瀑
作者：弘历
朝代：清
体裁：七言绝句

玲珑山吐高低瀑，磊落松翻上下风。生面爱他引奇句，底须真迹定王蒙。
题王蒙长松飞瀑图
作者：弘历
朝代：清
体裁：七言绝句

山庄壁著王蒙画，见少因题七字诗。设使石渠阅真赏，谓当无暇及于斯。
题王蒙隐居图即用其韵
作者：弘历
朝代：清
体裁：五言律诗

长林复大壑，天与硕人居。考涧心无闷，枕流意亦舒。松阴真是盖，鹤迹自成书。却笑东门饯，人人识二疏。
题王蒙雪景
作者：弘历
朝代：清
体裁：七言绝句

万嶂皑然一玉如，高人骋望默吟馀。披蓑恰见归渔舫，便欲呼来贳冻鱼。
题王诜渔村小雪图用苏轼烟江叠嶂诗韵
作者：弘历
朝代：清
体裁：古风

烟江叠嶂及瀛山，存亡灭没随云烟。渔村小雪最后出，曹碑晚见突汉然。著粉古法为积雪，破墨奇搆飞流泉。閜砢林树栖危嶂，案衍沙石开平川。川横树稀芦苇接，蜗庐蟹舍洲屿前。举罾下网作活计，病腓那避严寒天。摩诘雪溪千古独，津逮难辨谁媸妍。已觉冷风拂玉浦，又如湿气生银田。瘦金真迹识贉首，屈指阅世五百年。不矜细行终累德，绝艺胡乃神而娟。惜哉髯翁未见此，有如佳境对以眠。江上愁心屡赓和，金声掷地飘乎仙。否则不说是真说，使我欲问嗟无缘。展图叫绝和艰韵，谁谓长公缺此篇。
题王诜瀛海卷·其一
作者：弘历
朝代：清
体裁：七言绝句

海上三山远隔尘，云屏雾障玉嶙峋。底缘纷见拿舟侣，想共君房采药人。
题王诜瀛海卷·其三
作者：弘历
朝代：清
体裁：七言绝句

漫云海水变桑田，一例鸥汀鹤屿边。历历肄农还学圃，但心閒者合称仙。
题王诜瀛海卷·其二
作者：弘历
朝代：清
体裁：七言绝句

都尉由来阀阅家，诗情画意足烟霞。饱参玉局心如月，远谢安期枣似瓜。
题王诜烟江叠嶂图用苏轼诗韵
作者：弘历
朝代：清
体裁：古风

智者乐水仁乐山，何殊过眼观云烟。千年艺苑留佳话，要因论世然乎然。驸马都尉戚里贵，乃厌声色耽林泉。兴来宝绘破醉墨，苍厓秀入秋云川。将军金碌宝陁状，眼空当代心追前。胸中丘壑具粉本，不期其法全其天。玉堂学士眉山老，横排硬语出瑰妍。骊珠落落倾栲栳，暖玉霭霭生蓝田。触遌当道禁，所作愈使膻芗绵后五百年。诗如阳羡入卷秀以丽，图如玉局落笔便而娟。此诗此图真恰当，抚掌三绝顿令忘食眠。尤物更喜得奇遇，琅邪元美人中仙。品评离合豁法眼，使我遐想定国元本求无缘。中丞三叹烟江幻，即今我复赓其篇。
题王谔丰年农庆图
作者：弘历
朝代：清
体裁：古风

金飔萧萧枫叶落，高空爽气横寥廓。如云多稼渐登场，欢腾西墅连东郭。白鹅下水乌犍閒，池田波静流潺湲。秋原柄穗杂黄紫，乍似春回万井间。刳豚烹鱼为翁寿，新粱炊饭香喷口。三时拮据岂徒劳，共喜西成获大有。弱妇房中自理机，砌蛩唧唧催寒闺。可知衣食民生切，辛苦终年无已时。
题王谦梅花
作者：弘历
朝代：清
体裁：七言绝句

水部风如何水部，王郎笔胜宋王郎。若教风袅帘旌动，定有蜂窥壁上香。
题王谷祥仿夏森画册二十六帧 其一 溪桥策杖
作者：弘历
朝代：清
体裁：七言绝句

先生旧与白云游，何事支筇野彴头。疑是翻然到吴郡，返因兴罢肯迟留。
题王谷祥仿夏森画册二十六帧 其七 春风禽语
作者：弘历
朝代：清
体裁：七言绝句

翠柳丝丝蘸碧潭，黄莺恰恰弄音酣。空林且喜无人听，谩举陈言艳酒柑。
题王谷祥仿夏森画册二十六帧 其三 沙津舣渡
作者：弘历
朝代：清
体裁：七言绝句

舣舟沙岸携童子，囊橐相随拟问津。鸡黍孔门犹致议，寄言作者又何人。
题王谷祥仿夏森画册二十六帧 其九 一竿静趣
作者：弘历
朝代：清
体裁：七言绝句

倚树持竿俯碧泠，钩无饵岂为鱼鯹。画家不著伊谁氏，恐似严光钓客星。
题王谷祥仿夏森画册二十六帧 其二 绣壁开云
作者：弘历
朝代：清
体裁：七言绝句

过云锦绣似云披，纂组丹黄更陆离。石壁漫言无巧样，天孙机架此曾支。
题王谷祥仿夏森画册二十六帧 其二十 响荅樵柯
作者：弘历
朝代：清
体裁：七言绝句

樵柯不见入山深，却听丁丁出碧林。抑笑士乎抑求友，同诠宵雅渴贤心。
题王谷祥仿夏森画册二十六帧 其二十一 原上飞鸣
作者：弘历
朝代：清
体裁：七言绝句

在原水鸟曰雍渠，行摇飞鸣急难如。比似鸱鸮同物类，唐宫作颂岂虚誉。
题王谷祥仿夏森画册二十六帧 其二十三 饮啄自如
作者：弘历
朝代：清
体裁：七言绝句

溪梁栖鸟不知名，饮啄悠然适性情。万物散殊欣职殖，好生天地有何营。
题王谷祥仿夏森画册二十六帧 其二十二 在梁兴咏
作者：弘历
朝代：清
体裁：七言绝句

或降于飞或在梁，相关乐意水云乡。诗人寓义分明会，上下情亲福禄长。
题王谷祥仿夏森画册二十六帧 其二十五 芦汀霜信
作者：弘历
朝代：清
体裁：七言绝句

蒹葭采采不成丛，白露为霜肃碧空。清怨问谁能写出，试听二十五弦桐。
题王谷祥仿夏森画册二十六帧 其二十六 秋水清标
作者：弘历
朝代：清
体裁：七言绝句

毵毵独立发垂丝，酉室中人想似之。写物浑成自写照，宁誇优孟效前为。
题王谷祥仿夏森画册二十六帧 其二十四 荷塘飞鹜
作者：弘历
朝代：清
体裁：七言绝句

晚来微雨过荷塘，水面风轻溪阁凉。野鹜闯然忽飞起，掠空犹带满身香。
题王谷祥仿夏森画册二十六帧 其五 烟波钓艇
作者：弘历
朝代：清
体裁：七言绝句

烟波万顷澹迷离，七尺青竿一丈丝。不有元真苕霅趣，何殊樵子在山时。
题王谷祥仿夏森画册二十六帧 其八 渔浦秋深
作者：弘历
朝代：清
体裁：七言绝句

来去湖天总不期，鲤鱼风拂绿蓑披。请看孤鹜齐飞处，正是绛州作记时。
题王谷祥仿夏森画册二十六帧 其六 江深草阁
作者：弘历
朝代：清
体裁：七言绝句

镜水屏山翠欲交，虚明向远入江郊。恰如老杜新题句，背郭堂成荫白茅。
题王谷祥仿夏森画册二十六帧 其十 飞泉清听
作者：弘历
朝代：清
体裁：七言绝句

踑踞科头聊放浪，临流坐石足清真。诚然乐处多名教，何碍容兼此辈人。
题王谷祥仿夏森画册二十六帧 其十一 临流寄逸
作者：弘历
朝代：清
体裁：七言绝句

含贞养素许巢俦，濯足惟应万里流。横遍九州竖千古，几人当得看青眸。
题王谷祥仿夏森画册二十六帧 其十七 春江水暖
作者：弘历
朝代：清
体裁：七言绝句

诗禅谁占最高乘，小杜髯苏句可徵。梅径馀寒蝶未耳，春江已暖鸭先曾。
题王谷祥仿夏森画册二十六帧 其十三 疏柳寒鸦
作者：弘历
朝代：清
体裁：七言绝句

几丝苍柳染霜轻，鸦背飞翻夕照明。风物报人寒近矣，授衣时节最关情。
题王谷祥仿夏森画册二十六帧 其十九 桑陌占时
作者：弘历
朝代：清
体裁：七言绝句

季春月令降于桑，织妇耕夫一例忙。何必谈奇辨鹯鹞，端知缀景胜鸳鸯。
题王谷祥仿夏森画册二十六帧 其十二 风雪归人
作者：弘历
朝代：清
体裁：七言绝句

风雪漫天野渡滨，柴门不见夜归人。藉知小夏法无匹，更忆长卿句有神。
题王谷祥仿夏森画册二十六帧 其十五 水宿相呼
作者：弘历
朝代：清
体裁：七言绝句

溪鸟无名有匹随，苇丛命侣意熙怡。问谁识得相呼趣，子美当年水宿时。
题王谷祥仿夏森画册二十六帧 其十八 会心鱼鸟
作者：弘历
朝代：清
体裁：七言绝句

鸟集芦枝鱼泳波，亲人乐处会心多。水天空阔供俯仰，濠濮奚当较若何。
题王谷祥仿夏森画册二十六帧 其十六 风蒲凫浴
作者：弘历
朝代：清
体裁：七言绝句

湿蒲垂露复含风，浴浪群凫出绿丛。烟雨潇湘浑一致，佳名何独让冥鸿。
题王谷祥仿夏森画册二十六帧 其十四 平皋清唳
作者：弘历
朝代：清
体裁：七言绝句

疏林霁色满平皋，唳出仙喉调自高。举似华亭寄清怨，不知为陆抑为陶。
题王谷祥仿夏森画册二十六帧 其四 江岸归渔
作者：弘历
朝代：清
体裁：七言绝句

西若东瀼随泛宅，蓬头跣足共浮家。银鳞网得入渔市，持换香醪不用赊。
题王谷祥写生卷 其一 柳
作者：弘历
朝代：清
体裁：七言绝句

金丝袅娜叶才青，风拂长条动不停。何必灵和致深思，年年张绪写真形。
题王谷祥写生卷 其七 蜜蜂
作者：弘历
朝代：清
体裁：七言绝句

采芳蜂向石榴枝，练雀随来欲捕之。倘遇中郎赴客召，亦应一例识桐丝。
题王谷祥写生卷 其三 燕
作者：弘历
朝代：清
体裁：七言绝句

绿柳无根亦可依，青青嫩叶衬乌衣。寻常懒入王家巷，爪挽柔条住不飞。
题王谷祥写生卷 其九 鹪鹩
作者：弘历
朝代：清
体裁：七言绝句

风吹秋满鲤鱼寒，肇允桃虫且自安。似虑一枝还未稳，托来荷叶较差宽。
题王谷祥写生卷 其二 杏
作者：弘历
朝代：清
体裁：七言绝句

一般风韵一般色，却似微醺酒晕腮。不识孤山林处士，缘何生死独于梅。
题王谷祥写生卷 其五 石榴
作者：弘历
朝代：清
体裁：七言绝句

春光五月到涂林，翠叶红葩艳不禁。恰似元宵燃火树，金支赤焰一时森。
题王谷祥写生卷 其八 红蓼
作者：弘历
朝代：清
体裁：七言绝句

秋风袅袅亚波舒，长穗垂垂粟颗如。疑是胡麻备仙馔，水晶宫里饭三闾。
题王谷祥写生卷 其六 练雀
作者：弘历
朝代：清
体裁：七言绝句

逐蜂鼓翼向前频，谁谓斯禽性最仁。长尾纵然拖白练，可能剪拂入绛纫。
题王谷祥写生卷 其十 枯荷叶
作者：弘历
朝代：清
体裁：七言绝句

谢过荷花剩荷叶，虽枯垂柄尚依然。其间妙趣分明会，未似春光六月妍。
题王谷祥写生卷 其十一 蝴蝶
作者：弘历
朝代：清
体裁：七言绝句

底须博辨菜麦化，亦谩纷称花柳迷。造物由来大公付，蚑蚑栩栩各天倪。
题王谷祥写生卷 其十三 绿竹
作者：弘历
朝代：清
体裁：七言绝句

绿叶垂枝间绛英，一般丰韵一般贞。风过莫诮无清馥，赢有萧萧飒飒声。
题王谷祥写生卷 其十二 红梅
作者：弘历
朝代：清
体裁：七言绝句

胭脂几点写红梅，同是禁寒冒雪材。别调似犹傲白者，分明不碍月中开。
题王谷祥写生卷 其十四 麻雀
作者：弘历
朝代：清
体裁：七言绝句

一枝聊托意相羊，那识庄辛告楚王。小鸟谩訾无远虑，星辉见说散瑶光。
题王谷祥写生卷 其四 萱花
作者：弘历
朝代：清
体裁：七言绝句

依然叶绿复花黄，孰谓人忧尔解忘。设使伯兮咏树背，闵民谁得似文王。
题王谷祥梅竹瓦雀
作者：弘历
朝代：清
体裁：五言律诗

梅竹嘉宾集，飞栖态各超。喜缘觜啄粟，怒或目如椒。花下依香住，竿间弄影飘。处堂还免诮，乐意托清寥。
题王谷祥梅雀卷
作者：弘历
朝代：清
体裁：七言律诗

早年驿致禄之卷，亭子泉香供静娱。隔三岁来如昨日，非他人�是真图。雀栖枝上群忘冷，梅映庭前两不孤。龙井无殊摛藻况，笑予何必忆西湖。
题王谷祥水仙图
作者：弘历
朝代：清
体裁：七言绝句

澹染檀烟薄著绡，泉清石白间飘萧。暗香疏影何输逊，雅蒜天葱太琢雕。
题王谷祥花鸟册 其一 野梅翠雀
作者：弘历
朝代：清
体裁：五言律诗

五五三三朵，潇潇落落姿。翩然来翠雀，小住得横枝。岂羡雕笼好，那知煖窖宜。以幽閒适性，画者具深思。
题王谷祥花鸟册 其七 红蔷薇
作者：弘历
朝代：清
体裁：五言律诗

蔷薇各色有，红者致称佳。金锭丽娟买，锦袍陈浚谐。何妨号野客，颇可伴幽斋。傍出略多刺，须防莫浪揩。
题王谷祥花鸟册 其三 梨花白燕
作者：弘历
朝代：清
体裁：五言律诗

燕子银为羽，梨花玉作妆。风前态相似，月下色难详。声气应求合，纪谌兄弟方。画家工度曲，三叠拍霓裳。
题王谷祥花鸟册 其九 枇杷果
作者：弘历
朝代：清
体裁：五言律诗

枇杷因叶名，夏月果方成。体备四时气，枝擎百颗琼。漫耽甘可口，须识味移情。建业相誇耀，居然呼蜡兄。
题王谷祥花鸟册 其二 水仙红梅
作者：弘历
朝代：清
体裁：五言律诗

梅红水仙白，斟酌有权衡。岂较肥兮瘦，何妨弟与兄。丰姿各远俗，格调总标清。诠出宋玉赋，非关施著成。
题王谷祥花鸟册 其二十 �花
作者：弘历
朝代：清
体裁：五言律诗

抱月飘烟质，凌冬傲雪花。逊梅惟是白，不茗亦称�。瓣染轻红叠，须攒淡赭斜。设饶香味喷，回顾定林家。
题王谷祥花鸟册 其二十一 盆中枸杞
作者：弘历
朝代：清
体裁：五言律诗

大邑瓷盆妥，植生却老枝。绿琼叶云布，火齐子珠垂。寿可延千岁，名犹殊四时。赋成史子玉，亦复寓深思。
题王谷祥花鸟册 其二十三 柏枝绶带鸟
作者：弘历
朝代：清
体裁：五言律诗

丞相祠堂种，孙枝亦郁森。犹然依老干，翩尔集佳禽。廿幅写生动，一时寓抱襟。如将拟夏绮，绶带那萦心。
题王谷祥花鸟册 其二十二 砚山
作者：弘历
朝代：清
体裁：五言律诗

陶泓常作伴，人北尔恒南。架合琉璃笔，贮宜水月龛。情田发藻思，墨雨润烟岚。比似江花吐，斯应太华参。
题王谷祥花鸟册 其五 绯桃白头翁
作者：弘历
朝代：清
体裁：五言律诗

绿绿红红缋，枝枝叶叶敲。佳禽饶乐意，名卉立芳梢。驻得春前景，堪成世外交。如何张子布，却讶与相嘲。
题王谷祥花鸟册 其八 笋篮
作者：弘历
朝代：清
体裁：五言律诗

春泥斸春笋，藉用叶青青。一体非彼此，三生认色形。苏翁偈堪悟，沈老画称灵。偶忆韬光寺，携篮我亦曾。
题王谷祥花鸟册 其六 牡丹
作者：弘历
朝代：清
体裁：五言律诗

春到鼠姑科，春光欲渐过。问谁堪作殿，舍此更于何。叶衬绿瓐褥，花擎紫玼窠。莫怜惟一朵，增许便嫌多。
题王谷祥花鸟册 其十 白莲
作者：弘历
朝代：清
体裁：五言律诗

白云自有乡，绰约试霓裳。雨过通身净，风来满意凉。声为水仙操，色是道人妆。展看难成咏，祗闻扑鼻香。
题王谷祥花鸟册 其十一 兰
作者：弘历
朝代：清
体裁：五言律诗

花虽四时有，品格独宜春。幽实不论地，芳宁复待人。朵曾闻作佩，叶亦可为绅。比似康成宅，香应竹素匀。
题王谷祥花鸟册 其十七 石榴
作者：弘历
朝代：清
体裁：五言律诗

颗擎火齐赩，实孕水晶圆。笑似开口杜，便如果腹边。摘时争出手，剖处欲流涎。三品大蒙贡，曾因摛藻篇。
题王谷祥花鸟册 其十三 秋海棠
作者：弘历
朝代：清
体裁：五言律诗

携得春园号，重开秋砌花。北墙恨犹托，后洞艳偏誇。四出迎风袅，千葩畏日斜。侍儿酸态在，祗合住裴家。
题王谷祥花鸟册 其十九 芙蓉
作者：弘历
朝代：清
体裁：五言律诗

根陆宜照水，芙蓉岂浪名。飘萧态绝俗，艳裔色犹清。白鹭波依浴，鲤鱼风欲生。美人青镜句，独步祗飞卿。
题王谷祥花鸟册 其十二 萱
作者：弘历
朝代：清
体裁：五言律诗

黄花开韡韡，绿叶发萋萋。夜玉层笼砌，秋金满布蹊。含芳风度别，散影月华低。我独怜行役，殷然咏伯兮。
题王谷祥花鸟册 其十五 宝相花
作者：弘历
朝代：清
体裁：五言律诗

宝相名谁赠，蔷薇别种分。朱葩光借日，绿叶影摇云。曰色固无夺，其香若可闻。持将比丘对，定复有疑黂。
题王谷祥花鸟册 其十八 菘
作者：弘历
朝代：清
体裁：五言律诗

伏雨初布种，秋成摘满筐。穷檐供卒岁，老圃喜经霜。此味胜他味，南方逊北方。莫轻寒俭物，玉食也应尝。
题王谷祥花鸟册 其十六 菊花
作者：弘历
朝代：清
体裁：五言律诗

淡淡疏疏笔，斜斜整整枝。不衫不履意，绝俗绝尘姿。裛露真堪掇，傲霜岂炫奇。徐黄称妙手，精致觉多为。
题王谷祥花鸟册 其十四 桃
作者：弘历
朝代：清
体裁：五言律诗

不独花宜玩，还饶果供餐。家丞那可忘，庶子未虚看。瓤剖绿冰滑，液流翠露寒。瑶池有仙种，却隔海漫漫。
题王谷祥花鸟册 其四 杏花燕子
作者：弘历
朝代：清
体裁：五言律诗

高下凌风叶，浅深晕露蕤。施朱嫌太赤，不语亦含辞。何处乌衣女，翩来白日亏。红绡铺帖妥，下剪意还迟。
题王问山水
作者：弘历
朝代：清
体裁：七言绝句

幽谷乔林静绝埃，科头窗下古琴陪。柴门不闭小年永，应待佳朋问字来。
题王问画拾得像
作者：弘历
朝代：清
体裁：六言诗

色空作么生会，袈裟聊尔蔽寒。皤腹个中无著，哆口常自馀欢。适遇传神子裕，底殊饶舌丰干。依稀向人欲语，云当作如是观。
题琢情之阁
作者：弘历
朝代：清
体裁：七言绝句

偶因选字署题名，细绎不当云琢情。制义者流多犯此，率从纤巧弃真清。
题琢情之阁
作者：弘历
朝代：清
体裁：古风

性为情之本，情乃性之末。本末巳犁然，任情实非达。曰任已为失，琢之益乖刺。每咎前错题，成事不说抹。
题琢情阁
作者：弘历
朝代：清
体裁：五言律诗

山复水之涯，层楼揽众奇。高低皴峭茜，枯菀递葳蕤。混沌休嗤凿，星辰近可窥。七情淘洗尽，玉斧倩谁施。
题瑞石洞
作者：弘历
朝代：清
体裁：古风

山以石为骨，洞则山之心。搜土石常现，披石洞易寻。玲珑砧�间，体立用自愔。曰瑞谁所名，想有会意深。岂其饰言祥，徒供玩景临。而景亦奇绝，葱菁护林岑。忆我丁丑来，把笔为创吟。屡来屡殊趣，悟理则斯今。
题璇源堂
作者：弘历
朝代：清
体裁：七言律诗

凤河入淀此源寻，疏浚因教广复深。遂有堂斋朴以筑，备斯来往憩而临。轩窗朗润诚娱望，笔砚精良正待吟。絜矩设如索名义，归根万事曰由心。
题璇源堂
作者：弘历
朝代：清
体裁：七言律诗

溪堂昔以额璇源，疏浚益清资刷浑。点缀遂因置轩榭，周遭且复筑墙垣。昔成今憩过曾论，宜也否乎恧那言。题什壁间明即去，不留寓意戒斯存。
题璇源堂
作者：弘历
朝代：清
体裁：五言律诗

行籞团河上，璇源因号堂。汇成玉湖阔，流去凤河长。图藉益清力，兼资利运方。拨船并添设，莫匪惠民商。
题璎珞泉
作者：弘历
朝代：清
体裁：古风

石窦淙云泉，名以璎珞拟。圆如珠磊落，连似丝飘纚。丈六清净身，披处恰合体。此中有深义，欲把庄严洗。
题画
作者：弘历
朝代：清
体裁：五言绝句

写真世宁擅，缋我少年时。入室皤然者，不知此是谁。
题画
作者：弘历
朝代：清
体裁：七言绝句

庭树侵檐绿荫深，披薰不藉五弦琴。黄庭一卷柴扉掩，未许游人杖策寻。
题画
作者：弘历
朝代：清
体裁：七言律诗

皴如荷叶仿王蒙，松桧萧森枫桕红。落涧流泉源自远，满川秋气肃于空。课无责有依稀是，赋色图形岂在工。楼上幽人不言坐，孰知其意蕴乎中。
题画二首 其一 层峦萧寺
作者：弘历
朝代：清
体裁：五言律诗

峦迥致径长，古寺隐岩匡。笔意开净宇，钟声落上方。云为山气韵，风作水文章。有客应非俗，主人出草堂。
题画二首 其二 远浦风帆
作者：弘历
朝代：清
体裁：五言律诗

萝壁临无地，布帆趁有风。来踪已莫辨，去意亦何穷。旅客纷投处，幽人一览中。清秋如画里，谢句迥难同。
题画八首·其一
作者：弘历
朝代：清
体裁：七言律诗

微风细雨暮春时，窣地青青蘸柳丝。新水载舟还力弱，柴门绝客欲开迟。寻山恰称閒游屐，披卷何须镇下惟。最爱子西淂意句，萧斋独对有馀思。
题画八首·其七
作者：弘历
朝代：清
体裁：七言律诗

弄棹沧浪破碧流，药垆茗碗伴浮游。神仙潇洒惟同李，天地沈酣不异刘。有兴只须来泛雪，忘机那复虑惊鸥。溪亭为问招呼者，妙处逍遥也羡不。
题画八首·其三
作者：弘历
朝代：清
体裁：七言律诗

树侵檐角草侵阶，散步新青印靸鞋。隔浦画图排蟹舍，远山苍翠润琴斋。爱耽静息中书趣，为识清标从事佳。王谢家风今尚在，高谈挥麈傲无怀。
题画八首·其二
作者：弘历
朝代：清
体裁：七言律诗

选胜新开莲社场，良朋策杖已相将。纵横细检空王语，馥郁频烧心字香。幽梦乍醒知蝶化，尘缘欲净验龟藏。陶公何用肩舆返，也是人间一酒狂。
题画八首·其五
作者：弘历
朝代：清
体裁：七言律诗

参汉虬鳞翠十寻，团团如盖散清阴。暂抛居士齐眉杖，静抚中郎焦尾琴。指上泉流疑涧底，林端涛泛似秋深。怡情自具成连调，一幅希夷物外心。
题画八首·其八
作者：弘历
朝代：清
体裁：七言律诗

层楼萧寂隔尘喧，一卷黄庭独闭门。习静从知泰宇定，养生饶得谷神存。架头古史翻鱼鲁，瓮里新醅泛觯樽。底事渔人轻鼓枻，桃花深处是仙源。
题画八首·其六
作者：弘历
朝代：清
体裁：七言律诗

梅是山妻鹤是男，逋翁妙偈阿谁参。灵台明处丹成九，耳观清时笛弄三。八字疏眉连玉笋，小团双凤贮都篮。旋收笔砚排书卷，怕作文章博大惭。
题画八首·其四
作者：弘历
朝代：清
体裁：七言律诗

溪亭消夏俯清涟，波面风来簟縠鲜。新笋成林才个个，嫩荷出水故田田。嵇含花木閒批点，蒙叟逍遥减扑缘。唤起羲之笑多事，蒲葵随有不须钱。
题画梅箑头叠前韵丁丑南巡时漫写箑头置行宫中而去今来复见因叠前韵
作者：弘历
朝代：清
体裁：五言绝句

几圈还几点，前三与后三。不因启驾北，那复识枝南。
题画禅室
作者：弘历
朝代：清
体裁：古风

己巳池上居，清暇消夏暑。画禅学香光，名迹收其五。逮今三十年，一瞬光阴数。又复得其二，三朝册集古。江山小景卷，李唐真迹睹。名画荟珍帧，则我新所聚。弗让其大观，唐画乃双取。都弆一檀匣，新旧各分部。同为无上珍，短什识罗缕。
题画禅室
作者：弘历
朝代：清
体裁：古风

泠然池上居，亦名画禅室。墨妙收香光，仍于室中秘。香光乃达者，两字诚高出。嘉名夙所耽，随地颜一律。宫闱及香山，所在皆安吉。爱兹池上佳，足探园中密。携来数种珍，棐几排甲乙。名画集大观，雪溪古无匹。山居子久图，兰亭永兴笔。贯道及友仁，真迹各存一。研精因得趣，景清神自谧。雨时秋可卜，烦暑静如逸。万几值清暇，遂以消永日。
题画舫斋
作者：弘历
朝代：清
体裁：古风

为舫或学斋，搆斋又称舫。至竟谁主宾，无过假名象。方池虽不阔，亦自虚而朗。俯眺波澜文，仰结云霞想。
题画舫斋
作者：弘历
朝代：清
体裁：七言律诗

冰冻未来冰解来，溪斋今日副名哉。虽艰动转原浮水，似罢帆樯暂泊隈。那诩个中弆书画，尚惭此外缀楼台。魏徵十思疏堪忆，载覆其间深慎该。
题画舫斋
作者：弘历
朝代：清
体裁：古风

冰坚不可泛，舫率坞中藏。岂如舫作斋，依旧俯林塘。虽云艰行水，而恒泊水旁。四时具波意，一篷含烟光。谁能忘筌蹄，与之溯渺茫。
题画舫斋
作者：弘历
朝代：清
体裁：五言律诗

冰床舣閒岸，画舫到春斋。舒叠气方鬯，延清古与皆。白馀瓦阴雪，绿染砌阳荄。何必言池冻，原无放棹怀。
题画舫斋
作者：弘历
朝代：清
体裁：五言律诗

分明是斋室，画舫强安名。作古非由我，居今多任情。米欧一已往，冰水两无营。研净瓯香际，权因五字成。
题画舫斋
作者：弘历
朝代：清
体裁：古风

北岸别镜清，东岸至画舫。相去虽不遥，犁然殊景况。镜取池之清，舫喻室之状。而皆有资水，其胜各弗让。得泊斯为佳，岂必试风浪。
题画舫斋
作者：弘历
朝代：清
体裁：七言律诗

北岸轻舆复转东，偷閒一带揽烟宫。春光九十勾消尽，逝水如斯昼夜空。游不解愁思麦雨，坐疑徐进静帆风。每当适意多惭面，为有民艰默忖中。
题画舫斋
作者：弘历
朝代：清
体裁：七言律诗

斋似江南彩画舟，坐来轩槛镜光流。兰桨桂棹用无藉，海阔天空兴有投。原是不行何碍冻，可知常住亦如浮。商书十二篇曾读，却复难形梦寐求。
题画舫斋
作者：弘历
朝代：清
体裁：七言律诗

斋屋临溪额画舫，名为舟却实非舟。因知称谓何曾定，祗可依稀漫刻求。数典宁须述古则，行时偶以志今游。莫訾略乏济川用，说曰攸居义亦酬。
题画舫斋
作者：弘历
朝代：清
体裁：五言律诗

斋斯画舫称，曲槛偶临凭。春稚依然冻，池虚无碍澄。止行非所计，舣泛谢其能。总以寓名耳，奚论水与冰。
题画舫斋
作者：弘历
朝代：清
体裁：七言律诗

朴斋几架俯琳池，等度名称画舫宜。明月清风自无尽，筠篙桂棹底须施。沧浪清浊付童子，烟雨潇湘讶虎儿。祗有载舟规义切，十思疏里得吾师。
题画舫斋
作者：弘历
朝代：清
体裁：七言绝句

画舫乘来画舫斋，是同是异费安排。虚舟若悟南华旨，所遇欣之总大佳。
题画舫斋
作者：弘历
朝代：清
体裁：五言律诗

画舫因宜水，宜冰亦复然。总无岸为转，例有镜如悬。动静胥含照，图书永与便。莫须举张米，活趣较胜前。